text:
Friday, September 20, 2013
शनिवारीय दलान - राष्ट्रकविक संग मिथीलाक गपसफ
राष्ट्रकवि माधव घिमिरे कहैछथ - हम मैथलीके प्रसंशक छि ।
नवीन झा
अप्पन देशक मिथिला क्षेत्रमे भिन्न प्रकारक साहित्य संस्कृति छै । अपने एकरा कोना देखैत छियई?
ः हँ, मिथिला प्रदेश बहुतो बात सं समृद्ध अछि । जाहि मे पहिल नम्बर मैथली भाषा गितके भाषा अछि । ताहिं कारणे ओत मैथिल कोकिल विद्यापतिक जन्मस्थल ओहुना समृद्ध बनोने अछि । एतबे कहा, गाउंगाउंके महिला सब साहित्यक भाषा मे गित गबैंत छैथ, ह कि नई ?
त हम कि बुझैछि छियैक जे हमरा त लागैय जे मैथिलवासी सभ झगडा सेहो गित गबैत करैत छथ । नेपाली भाषा सेहो गितेके भाषा अछि मुदा मैथली भाषा गितक भाषा अछि । दोसर यी मिथिला एकटा सांस्कृतिक स्थल अछि । वर्तमान नहिं अतित उपनिषेधकालसं जनक, जिनकर बहुतो परम्परा रहल अछि । जनक सभक परम्परा जाहिंमे सीताक जन्म भेल आ दुगोट महाकाव्य सं हमरा सभक जीवनके अत्याधिक प्रभाव परल अछि । एकटा रामायण आ दोसर महाभारत ।
रामायणक मूल जनक तयार केलैन । हमरा सभके बेटी देलैन । हिन्दूस्तानक व्यक्तिसभ निक घर बसाब नहिं सकलैथ । झगडा भेलै । हम आइए मात्र एकटा पत्रिका पढलौ रामदेव सीताक नैंहर के हम बहुत प्रेम करैत छि से कहलैन । अइके मतलब भारतवर्षक व्यक्तिसभ सेहो अइ संस्कृतिके सम्मान करैत छैथ । यी संस्कृतिक स्थल अछि वर्तमान युगमे मिथिला कलाक प्रचार एहए भेल अछि ।
मिथिलाकला विश्व के नेपाली कला रहल अछि । एकर हरेक बात अलग थलग अछि । एकर रंगक संयोजन भिन्न अछि । यी संस्कृति मे कोनाक समाहित अछि, ताय त दिपावलीमे लक्ष्मी पुजा करए परल । बहरिया द्वारसं लक्ष्मीक डेगके निशान बनबैत अछि । यी त एक टा दृष्टान्त मात्र अछि । एकर मतलब यी जे जनजीवनमे समहित , जनताक हृदयके भितरे सं आएल यी संस्कृति अछि ।
प्राचीनकालमे पाषण मूर्तिसभ , प्राचिन मिथिला राज्यसभ के फैलिगर रुपसं देखल जाए त , बहुतो प्रकारसं यी संस्कृतिके आधार देखाबैत अछि । विशाल रुपसं देखल जाएत , बहुतो किसिमसं यी संस्कृतिके आधार झल्कबैत अछि ।
तेसर बात यी अछि, जे हम न्यायशास्त्रक विधार्थी , तर्कशास्त्रक बात मिथिलामे अछि । अहिंके सम्बन्ध बंगाल धरी अई । बंगालके विद्वान् आ अतुका विद्वानके सम्बन्ध अछि । ओ तर्कशास्त्रके जन्म भेल स्थान ।
तर्कमे यी भूमि, एकरा हम विशेष रुपसं लैत छियैक । व्यक्तिसभ हमरा कि कहलैन त अहां हिमालके कविता लिखलियै , मधेशके नै । हमर की आदत अछि, हम हिमाल आ मधेशके अलग कऽक नहिं देखैत छिएक । अखन एतए हिमाल, पहाड, मधेश कहैत छैक यी बात हमरा मान्य नहिं अछि । देश एक छएक , लेक आ बेसी, लेक सेहो तराइबासीके छैक , हिमाल सेहो छैक । हिमालवासीके सेहो ओ अमरकुञ्ज छैक, दुटा परस्पर नैभक जिनाइ कठिन छएक । व्यक्तिसभ कि कहलखिन जे ‘गण्डकी कोसी कणार्ली मेची र महाकाली, लेक र बेसी ब्युझाउछन् लहर लाखौँ उचाली’ लिखु । गण्डकी कोसी कणार्लीे कि अहांक प्रदेशमे नहिं गेल अछि ? नहिं गेल अछि त हम नहिं गाएब , गेल अछि त गाएब । ह, हम मिथिला पर सेहो गित लिखने छि ।
याद अबैत अछि ?
....... ओत नई अबैया ।
हमर किन्नरकिन्नरी गित संग्रहमे छैक । ओतैसं देखक छापब । आहिंके पूर्णपाठ छापके हाएत त छापिलेब । हमर कहब हम मिथिलाके नहिं बिसरने छि । ओतके महत्व हमरा बुझल अछि । हम कोना मिथिला बिसैर सकैत छि ? हमरा ओ मुरली बजाक गोपिनिके भिडमे गाई घुरल अर्मकुण्डसं सुगन्ध फैलल हम ओत रहिक ओ सुगन्ध फैलल देखैत छिएक । मिथिलाक बहुतो विशेषता अछि । जाहिंमे स हम अहां सभके तीनटा बतोलहुं अछि । आब अन्य बातसभ वैदिक समय, उपनिषद्काल आब महाकाव्यक कालसं प्रसिद्ध स्थल अछि ।
नेपालके साहित्य अपने समृद्ध अछि ओहिंमे मैथिली साहित्यक कतेक योगदान अछि ?
ः ओकर योगदान खास कऽक काठमाडौं भ्यालीमे देखल जाइत अछि । एतुका मल्ल राजासभ मैथली भाषाक संग सम्बन्ध जोडलैन । सिम्रनगढके राजाक संग एक प्रकारक सांस्कृतिक भाषा छल ओ छल मैथली । नेपालके मात्र बात नहिं करु । रविन्द्रनाथ ठाकुर अत्यन्त सुन्दर गित सब लिखने छैथ । ओहि बेरमे हुनक लेखाइमे मैथिल भाषक अत्यधिक प्रभाव परल छल । मैथिल कोकिल विद्यापतिके । एकटा त भाषा प्रचारके लेल गित भेनाई आवश्यक अछि । गितसं जल्दिए जनमानसमे प्रभाव परैत छएक । बुद्धिजिविसभ मे काव्य सेहो होनाइ आवश्यक अछि । महाकाव्य, उपन्यास सब भेनाइ जरुरी अछि । तखन मात्र ओ फैलैत अछि । ओकर प्राचिनरुपसं आधुनिक रुपमे ओ जाइत अछि । किछुओ वर्ष हम गेल छलौ । मिथिलामे ओत एकगोट नाट्यकर्मी छलैथ नाम बिसैरि गेलौे , ह महेन्द्र मलंगिया जी ? कहके मतलब नेपालमात्र नहिं भऽक बंगालमे सेहो एकर प्रभाव अछि । दोसर एक टा बात कि अछि त मैथिल भाषाक प्रभाव विहारदिश बेसी अछि । नेपालमे सेहो अछि आ बंगालमे सेहो । ओतए बहुसंङ्ख्यक व्यक्ति मैथिल भाषा बुझैत छैथ ।
नेपालमे मल्ल्कालमे मैथलीके जे प्रभाव छलैक बिचमे आबिक कने टुटल जका नई लगैत छएक ?
एना होइत छैक । राज्य अपन भाषा, अपन साहित्यके प्रचारमे काज करवला भेल त अपन भाषासाहित्यक विकास होइत छैक नई त नई । हिन्दूस्तानमे अंग्रेजसभ शासन कएलकै । अंगे्रजसंग नजदिक भऽक जिअल राणासभक शासन आएल । ओहिं शासनकालमे स्वभाविके अहां मैथिल भाषाक मात्र नहिं अन्य भाषाक विकास सेहो नहिं भेलै । यद्यपि राणाके कालके सेहो हम एक टा बात निक मानैत छि । अंग्रेज सब लखनउ विद्रोह दबेबाक लेल जंगबहादुरके सेना पठाक खुसी भए कि मांगैत छि कहिक पुछलाबाद जंगबहादुर भाइभारदासभसंग सल्लाह कऽक पश्चिम तराई मगलैन ।
अखन राज्यपुनर्संरचनाके बात उठिरहल अछि । नेपाली भाषा जते मैथिली वा अन्य भाषाक स्थिति निक नहिं अछि । अहांक विचारमे कोन स्तरमे काम भेलासं मैथिली सहितक दबाओलगेल वा पछा पारल गेल भाषाक विकास भ सकैत अछि ?
(अइमे हमर प्रष्ट विचार कि अछि त सम्पर्क भाषा नेपाली अछि । कोनो राष्ट्रमे राष्ट्रभाषा शिथिल भेल त सम्पर्क भाषा छिन्नभिन्न होइत अछि । सम्पर्कके रुपमे जे नेपाली भाषा प्राप्त भेल अछि । ओकर उन्नतीमे दख्खल देब नहिं चाहिं । ओहिं संगे मिलैत जुलैत अन्य भाषा मैथिली , अवधि ओकर विकास भेल त ओकर शब्द चिन्तन इत्यादि सं यी भाषा सेहो समृद्ध होइत जायत मुदा हम कि कहैत छि जे मैथिली अवधि सहितक अन्य भाषा बढिक नेपालीक स्थान लेबाक चाहिं, यि त कठिन बात अछि । कियाक त एक टा राष्ट्रमे दु तीनटा राष्ट्रभाषा भेल त काज करबामे सेहो कठिनाई होएत । झमेला उत्पन्न हाएत । आब यी प्राचीन रुपमे साहित्य भेल भाषा एकर विकास उन्नती , जनस्तरमे आएल अछि । आब राष्द्र एकरा कोना आगा बढाबे तईमे स्पष्ट नीति भेनाई आवश्यक अछि । राज्यक एक टा कर्तव्य कि अछि त अपना भितर पैघ होइ वा माझिल भाषा ओकरा मर नहिं देनाइ कियाक त जनताक अपन संस्कृति , अपन रितीरिवाज व्यवहार ओहि भाषामे अंकित भेल रहैत अछि ।
नेपालीक परम्परा इतिहासक अप्पन महिमा अछि, अंग्रेजीके सेहो अछि , हिन्दी, मैथलीक सेहो अछि । हमसभ नेपाली , अंग्रेजी , हिन्दी , मैथिलीमे चारीटा भाषाक ऐतिहासिक मूल्यांकन करी त सबस बेसी समृद्ध के अछि ? एक , दु , तीन , चार कहि दियौन ?
ः नहिं , अंग्रेजी एक प्रकार सं विश्वक भाषा जेहन भेल । विज्ञान प्रविधि अन्तर्राष्ट्रिय सम्बन्ध, भूमण्डलीय करणसनक बातसं अंग्रेजी त बाह्य अछि । एहन बेरमे अंग्रेजी नहिं चाहि कहिक अपन सभक विकास नहिं होएत । यी एक प्रकारक अन्तर्राष्ट्रिय भाषा भचुकल अछि । आब आएल हिन्दीक बात हिन्दीके हिन्दूस्तानक राष्ट्रभाषाके सम्मानके रुपमे अपना सभके देखबाक चाहिं । अपना सभमे लएबाक प्रयास कएलगेल हमरासभक तराईकाभाषासभ ध्वस्त भ जाएत । जखन हिन्दीक नारा लगाओल जाएत त अपन सनेपाली भाषा ध्वस्त नहिं हाएत । मैथली, भोजपुरी, अवधि यि तीन भाषा मरिजाएत । यि भाषाके खा जाएत । नेपालीके कहिं त हिन्दी नहिं खा सकैत अछि । हमसभ नेपालीक जगहमे हिन्दी लाएब त हिन्दूस्तान पहिले अइ बातके नहिं मानत । ओ पूरे हिन्दुस्तान भित्र त लागू कर नहि सकल अछि । अपन देशमे त लागु नहिं कर सकल अछि । दोसर देशमे कोना हेतैक । यदि हिन्दी भाषा लाओल जाएत त पहिले तराईके खा जाएत । ओकरा बाद नेपालीके खाएत । यी देश नहिंयो रहि सकैत अछि । ताहिं कारणे हमसभ तराईके भाषा आ अन्य भाषाके संरक्षण कएनाई आवश्यक अछि ।
मिथिला साहित्य संस्कृतिसंग सम्बन्धित अहांक कोनो संस्मरण अछि ?
ः विद्यापतिक पदावलीके संकलन भेल एक टा किताब पढने छलियै । ओ जयदेवक गितसंग मिलैत जुलैत छलैक । ओहि समयमे हमर मनमे ओ भाषा निक साहित्य भेल भाषा अछि कहिक विम्ब ठाड भेल छल । हम पच्चिस तीस वर्षक उमेरमे पढ्ने हेबै । बादमे जनकपुर जाइत अबैत आ ओतुका व्यक्तिसभसंग सम्पर्क भेलाकबाद बुझली जे यी मैथली अई ।
।
धन्यवाद अछि अपनेके
ः किछु अछि त कहु हम त नेपालीके लेखक छि । साहित्यिक रुपमे हम मैथिलीके प्रसंसक व्यक्ति छि ।
1 comment:


c: text/html

text:
पटना । बिहार क लोक कए आब कोनो गंभीर बीमारीक इलाज क लेल मुंबई, दिल्ली अथवा कोलकाता जेबाकमजबूरी नहि रहत। शहर मे एयर एम्बूलेंस सेवा स युक्त विश्व स्तर क सुविधा स परिपूर्ण आधुनिकतम सुपर स्पेशिलियटी हास्पीटल बनेबाक प्रक्रिया शुरू भ गेल अछि। दू वर्ष क अंदर एहि अस्पताल क निर्माण कार्य पूरा करि लेल जाएत। चारि सौ बेड वाला एहि अस्पताल क निर्माण मे लगभग डेढ़ सौ करोड़ खर्च हेबाकसंभावना अछि। सबस पैघ गप अछि जे एहि ठाम गरीब क मुफ्त मे इलाज क व्यवस्था कैैल जा रहल अछि। संगहि एहन व्यवस्था रहत जे एक बेर ओपीडी मे एला पर बार कोडेड कार्ड क जरिये अहांक पूरा इतिहास हमेशा क लेल दर्ज भ जाएत।
एहि संबंध मे निदेशक मंडल क संजीव श्रीवास्तव कहला जे अस्पताल मे विश्वस्तरीय मशीन मे आधुनिकतम तकनीक वाला पेट सीटी स्कैन, लीनियर एक्सीलेटर, लेसिम्स सर्जरी, 3 टेस्ला एमआरआई, केन्द्रीय वातानुकूलन, कैथ लैब समेत संपूर्ण जांच क व्यवस्था कैल जाएत। इतबे नहि एहि अस्पताल मे 12 अति आधुनिक शल्यक्रिया कक्ष क निर्माण सेहो भ रहल अछि। ओहन रोगीक लेल इ वरदान साबित होएत जेकरा आकस्मिक स्थिति मे दिल्ली-मुंबई ल जेबा काल मौत भ जाइत अछि। बिहार मे पहिल बेर कोनो अस्पताल क छत पर हेलीपैड क निर्माण भ रहल अछि, जाहि स एयर एम्बूलेंस सेवा क बेहतर संचालन भ सकत। द्रुत एम्बूलेंस सेवा सेहो शुरू कैल जाएत जे 15 मिनट क अंदर रोगी कए अस्पताल पहुंचा देत। प्रत्येक विभाग क लिए नामचीन आ राष्ट्रीय स्तर क ख्याति प्राप्त विशेषज्ञ चिकित्सक क सेवा लेल जाएत। संस्थान क निदेशक डॉ. संजीव कुमार कहला जे दिल्ली क कंपनी एसोटेक, रामानंद हेल्थ केयर एवं नटराज हेल्थ केयर संयुक्त रूप स एहि आधुनिकतम अस्पताल क निर्माण कार्य शुरू करि देलक अछि। डा.कुमार कहला जे एहि आधुनिकतम अस्पताल मे न्यूरो सर्जरी, न्यूरोलाजी, कार्डियोलाजी आ कार्डियोथोरेसिक सर्जरी, नेफ्रोलाजी, गेस्ट्रो इंट्रोलाजी, यूरोलाजी, गायनोकोलाजी, आर्थोपेडिक सर्जरी, जनरल सर्जरी, पेडिएट्रिक्स, इंटरनल मेडिसिन, नेत्र रोग, इनफर्टिलिटी क्लीनिक, प्लास्टिक एंड कास्मेटिक सर्जरी, कान, नाक आ गला विभाग, डेंटल आ मेक्सिल फेसियल सर्जरी, आनकोलाजी, रेडियोथेरापी, पैथोलाजी, माइक्रोबायोलाजी, इंटरवेंशनल रेडियोलाजी, बायोकेमिस्ट्री, न्यूकिलियर मेडिसिन, चर्म आ गुप्त रोग आओर फिजिकल आ आक्यूपेशनल थेरापी विभाग चलत।
मुख्य पृष्ठ समाद विशेष पटना मे एयर एम्बूलेंस सेवावाला पहिल मल्टी स्पेशियलिटी हास्पिटल शीघ्र

robotstxt: allowed

filter: keep


text:
सरिता/प्रीतिलता
पटना। उप मुख्यमंत्री आ वित्त मंत्री सुशील कुमार मोदी विधानसभा मे 2011-12 क आर्थिक सर्वेक्षण पेश केलथि। आर्थिक सर्वेक्षण क अनुसार वर्ष 2009-10 स 2010-11 क दौरान राज्य अर्थव्यवस्था क विकास दर 14.8 प्रतिशत रहल। मोदी आर्थिक सर्वेक्षण मे राज्य मे प्रति व्यक्ति विकास व्यय मे सेहो बढ़ोतरी क गप कहला अछि। सर्वेक्षण क मुताबिक वर्ष 2001-02 मे जतए प्रति व्यक्ति विकास व्यय 930 टका छल ओतहि 2010-11 मे बढि कए 3467 टका भ गेल अछि। एहि अवधि मे देश क प्रति व्यक्ति विकास व्यय 13.6 प्रतिशत क दर स बढल अछि, जखनकि बिहार मे इ दर 17.1 प्रतिशत छल। रिपोर्ट मे एक दिस प्रति व्यक्ति विकास व्यय क आंकडा उत्साह जगा रहल अछि त दोसर दिस राज्य मे गरीबी रेखा स नीचा जीवन जी रहल लोकक संख्या मे कोनो कमी दर्ज नहि कैल जा सकल अछि। सरकार लग एकर कोनो उत्तर नहि अछि जे विकास क इ आंकडा गरीबी कम करबा मे कारगर किया नहि साबित भ रहल अछि।
देखल जाए त एखनो बिहार मे राष्ट्रीय औसत क तुलना मे सड़क क उपलब्धता काफी कम अछि मुदा एहि सेक्टर मे जोरदार तेजी देखल जा रहल अछि। अक्टूबर 2010 मे बिहार मे सड़क क कुल लंबाई 94.0 हजार किमी छल, जे एक वर्ष मे 20 प्रतिशत बढ़ल अछि। ओना सितंबर 2011 तक निर्मित कुल सड़क मे राष्ट्रीय उच्च पथ क लंबाई मे कोनो परिवर्तन नहि भेल अछि। ओकर हिस्सा तीन प्रतिशत स कनि ऊपर बनल रहल। बिहार राज्य पुल निर्माण निगम 2007-08 स 2011-12 क बीच 2,118.75 करोड़ क खर्च स 801 पुल क निर्माण पूरा केलक अछि।
एहिना एहि रिपोर्ट मे तरकारी उत्पादन मे बिहार क छलांग कए प्रमुखता स उठाउल गेल अछि। एहि मामला मे बिहार देश मे अव्वल भ गेल अछि। 2006-07 मे तरकारी क खेती क क्षेत्रफल 8.24 लाख हेक्टेयर छल, जे 2009-10 मे 8.45 लाख हेक्टेयर भ गेल। फसलवार उत्पादकता सेहो बढ़ल अछि। खरीफ मौसम मे नालंदा क किसान धान क उत्पादकता क स्तर 22.4 टन प्रति हेक्टेयर हासिल क विश्व रिकार्ड कायम केलथि अछि। ओना 2011-12 क खरीफ मे धानक उत्पादन 67.55 लाख टन अनुमानित अछि जे 2008-09 मे भेल सर्वाधिक उत्पादन 57.71 लाख टन स 9.85 लाख टन बेसी अछि।
एहिना राज्य क साक्षरता दर मे एक दशक मे 16.8 प्रतिशत वृद्धि देखा रहल अछि। बिहार मे साक्षरता दर 2001 क जनगणना क अनुसार जतए 47 प्रतिशत क करीब छल, ओतहि इ 2011 मे बढि कए 63.8 प्रतिशत भ गेल अछि। साक्षर होइत बिहार मे इ गौरतलब अछि जे पिछला पांच साल मे कोनो नव महाविद्यालय नहि खुलल अछि। शिक्षक क कमी एखनो बनल अछि आ शिक्षाक स्तर पर सवाल त खुद सरकार उठा रहल अछि। ओना मोदी एहि आर्थिक सर्वेक्षण कए ‘गतिरूद्घ अर्थव्यवस्था क पुनरुत्थान’ कही रहल छथि। मोदीक कहला जे तरकारी क मामला मे बिहार देश मे प्रथम स्थान पाबि लेलक अछि, मुदा मोदी राज्य मे धान आ गहूंम क पैदावार साफ उत्तर नहि देलथि। राज्य मे विकासक जे आंकडा प्रस्तुत कैल गेल अछि ओ मनमोहनी अर्थव्यवस्था क अनुरूप अछि जाहि मे आम लोकक जीवनस्तर मे सुधार लेल बेसी जगह नहि अछि। ओना इ जरूर अछि जे किछु क्षेत्र मे बिहार लगातार नीक नतीजा द रहल अछि, मुदा स्वास्थ्य आ शिक्षा सन क्षेत्र मे बिहार एखनो काफी पाछु अछि। शिशु मृत्यु दर मे कमी सुखद समाद अछि, मुदा कृषि सन क्षेत्र मे विकास क चक्का ठहराव चिंता बढा दैत अछि।
बिहार क आर्थिक सर्वेक्षण पेश, विकास दर 14.8 प्रतिशत
सरिता/प्रीतिलता


text:
अपने किछु अपना विषय में कही?
हम "मिथिला मिहिर" सँ अपन कैरियर शुरू केलहुं. तकरा बाद आर्यावर्त मे फीचर सम्पादक रहलहुं. वर्तमान मे "समय-साल" पत्रिका, जे पछिला बारह-तेरह बरख सँ निकलि रहल अछि,तकर संपादक छी.
अपने शेखर प्रकाशन सँ सेहो जुड़ल छी, एहि संबंध मे किछु जानकारी दिअ'?
"शेखर प्रकाशन" १९९१ सँ मात्र मैथिली लेल शुरू भेल. वर्तमान मे "शेखर-प्रकाशन", जाहि ठाम अहाँ बैसल छी, से मैथिलीए काज लेल अछि. जतय धरि मैथिलीक क्षेत्र भेल मिथिला बुझियौ, बिहार बुझियौ, भारत बुझियौ, विदेश बुझियौ, शेखर प्रकाशन ततय तक जानल जाएत अछि आ एतय मैथिली मे जतए कतउ कोनो काज होएत छै तै मे एकर लागि जरूर छै.
एखन ई प्रकाशन कोनो नव काज कऽ रहल अछि ?
एखन मिथिला मे विद्यार्थी लेल काज क' रहल छी. बहुत अभिलाषा लोक केर रहय जे मैथिली पढ़िक' विद्यार्थी कलक्टर आ एस.पी. बनय, से मौको भेटलै आ ई मौका जखन भेटलै त' एकर तैयारी मैथिल समाज नै केलकै. आइके डेट में अहाँ कें जानि क' ख़ुशी होयत जे शेखर प्रकाशन बहुत आगू बढ़लै आ दस टा सँ ऊपर पोथी, जे ओहि विद्यार्थी सभ कें सहायक हो, तकर प्रकाशन कए मार्गदर्शन क' रहल छै.
ई पोथी सभ सौंसे भारत मे पसरल विद्यार्थी सभ कें कोना क' उपलब्ध करायल जाएत छै?
जे आबि जाएत छथि से आबि जाएत छथि आ जे नै आबि पबैत छथि हुनका कूरियर सँ उपलब्ध भ' जाएत छैक.
ई सामग्री सभ कोना उपलब्ध कराबै छियै अपने?
जे हमर प्रकाशन के अछि से त' स्वयं करा दैत छी आ मानि लिय जे अहाँक प्रकाशन के ऐ त' अहाँ सँ संपर्क क' उपलब्ध करबैत छी. जेना ई पोथी देखू...ई पोथी पहिल चैप्टर छै यू.पी.एस.सी. केर सिलेबस मे. ई पोथी उपलब्ध नै छलैए. एकरा आइ सुपौल सँ मंगबओलहुं. १९७१ मे छपल छै ई पोथी से अहाँ २०१२ मे हमरा हाथ मे देख रहल छी. एकरा उपलब्ध करय मे कते कठिनता भेल होयत से सोचू. एकरा हम काल्हिये ऊपर कयलहुँ आ काल्हि सँ हम कोशिश करब जे सभ विद्यार्थी कें ई पोथी भेटि जाय. हमर यैह सभ काज अछि जे, जे चीज सभ नै भेटि रहल छै विद्यार्थी सभ कें उपलब्ध करायब.
एहि ठाम कोन-कोन तरहक पोथी उपलब्ध अछि?
विद्यार्थी लेल त' कहबे केलहुं तकर अलावा मिथिला सँ जे सम्बन्ध रखै छै, रीसर्च बुक सभ, से प्रायः सभटा अहाँ कें भेटि जायत. मैथिलीक जतेक लेखक छथि तिनका पर जे किताब सभ निकलल छनि, ओहो रीसर्चे बुक मे अबैत छै, ओहो भेटि जायत. संगे-संग मिथिला केर जे संस्कृति छै, कला छै ओहि सभ पर पोथी सेहो भेटि जाएत. पुरान पत्र-पत्रिका सभ भेटि जाएत. कहक मतलब जे मैथिलि और मिथिला सँ सम्बंधित जे कोनो काज कियो प्रारंभ करय छथि तिनका सहयोग लेल ई संस्थान हरदम तैयार रहैए.
अपनेक अहि संस्थाक आमदक की स्रोत अछि?
शेखर प्रकाशन केर एकटा प्रिंटिंग प्रेस सेहो छै. ई जे अहाँ देखि रहल छी पुस्तक समूह आ एतेक व्यवस्था से ओकरे आमदनी सँ चलि रहल अछि. नै त' पुस्तक बिक्री सँ ई संभव नै छै जे पटना स्टेशन पर हम पोथीक दोकान चला सकी.| भाड़ो नै ऊपर होय छै मुदा तैयो हम जिद रखने छी जे जाबे हम जीयब ताबे ई काज करब. जँ कियो पोथी ताकय आयत त' ओकरा ई नै कही जे पोथी नै भेटै छै. ई लांछन जे हमरा सभ पर ऐ जे पोथी नै भेटय छै त' ऐ बाजार मे हम तंइ बैसल छी जे ओ लांछन सँ कम-सँ -कम दूर रही हम सभ.
देखियौ, युवा पीढ़ी मे वैह टा मैथिली पोथी लेल अबैत छथि जे प्रतियोगिता परीक्षा, जेना संघ लोक सेवा आयोग, बिहार लोक सेवा आयोग, मे बैसै छथि या जे बी.ए., एम.ए. क' रहल छथि से. एकर अतिरिक्त जे मैथिलीभाषी युवा छथि तिनका मैथिली सँ कोनो लेना-देना नै छनि. हम त' एतेक कहब जे हमरा जनैत आइ पटना केर आबादी २५ लाख केर करीब हेतै आ ताहि मे आधा त' जरुर मैथिलीभाषी छथि, मुदा जँ मैथिली प्रति हुनकर रुझान देखब त' ततेक अल्प भेटत जे आहाँके निराशा हएत जे ओ सभ मैथिल छथि. हम सभ त' एते बूझै छियै- वियाहे-दान के अवसर पर ओ मैथिल बनय छथि. एकर अलावा ओ सभ मैथिल नै छथि. मात्र जँ वियाह-दान नै होइन्ह त' ओ मैथिलक रूप मे नै कतौ अभरता त' फेर पोथी दिस कियै एता?
मुदा जालवृत एवं सोशल-नेटवर्किंग साइट सभ पर देखला सँ त' नीक रुझान बुझाइत अछि त' की ओ व्यवहारिक रूप मे नै छै?
से जे आहाँके सर्वे करेबाक हुए त' अहाँ फेसबुके पर करबा लिय जे यदि हम पोथी आ मटेरिअल उपलब्ध कराबी त' कतेक आदमी एहन छथि जे मैथिली पढ़' चाहैत छथि? तहन आहाँके बुझा जाएत जे कतेक रुझान छनि. ओना नै बुझायत.| अहाँके संग मे जं सए आदमी छथि त' अहाँके बुझाएत जे हमरा लग मे सए आदमी छथि. मुदा देखियौ जे दिल्ली, जतय अहाँ रहय छी, तत' कतेक आदमी अछि. एक-एक मोहल्ला मे पाँच-पाँच हजार मैथिल छथि आ आहाँके आश्चर्य लागत जे ४०० काँपी हमर पत्रिकाक दिल्ली मे बिकायत अछि मुदा सामान्य लोक नै लइए. वैह विद्यार्थी कीनैए जे यू.पी.एस.सी. केर परीक्षा द' रहल अछि आओर कोनो आदमी बहुत कम. जेना अहाँ लेखक छी त' अहाँ ल' लेलहुं जे पत्रिका मे की निकललैयै से देख लियै. त' लेखक-पाठक केर सम्बन्ध जे छै से लेखक-लेखक तक रहि गेलैए. पाठक नै बनि पओलए आ से पोथीए टा मे नै पत्रिको मे छै.
की मैथिली कें प्राथमिक शिक्षा आओर माध्यमिक शिक्षा स्तर पर शुरू करब आवश्यक नै?
निश्चित हेबाक चाही. तखने टा मैथिलीक उत्थान हएत. प्राथमिक स्तर पर लोक मैथिली नै पढने रहैत छथि आ बाद मे पढ़ि जिनका जेना बुझाएत छनि तेना लिखै छथि त' हमरा सभ कें कष्ट होइत अछि. हर ३ कोस पर बोली मे अंतर अबैत छै त' जेना मोन हुए तेना बाजू मुदा लिखित रूप मे एकरूपता हेबाक चाही. जड़ि सँ जूड़ल नै रहबाक कारणें एकरूपता नै आबि पबैत छै तंइ ई जरूरी छै जे प्राथमिक स्तर पर पढ़ाइ शुरू हो.
आइ-काल्हि इहो सुनबा मे अबैत अछि जे मैथिली कें मैथिलक विद्वाने सँ क्षति भ' रहल छै ?
बहुत गोटे छथि. मुदा मैथिल समाज मे लेखक आ साहित्याकारे टा नै छथि. सभ छथि मुदा' ई आरोप खाली साहित्यकारे टा तक सीमित छै. मुदा मैथिल भाषी जे पदाधिकारी छथि, नेता छथि तिनको त' ओतबे दायित्व छनि जतेक लेखक केर छै, शिक्षक केर छै. जँ ओ सभ संग दितथि त' आइ प्राथमिक शिक्षा मे नै होएतै मैथिली ?
माने अहाँक कहब अछि जे मैथिलीक उत्थान में राजनीतिक आ प्रशासनिक पहल बेसीआवश्यक अछि?
एकदम. जाबे धरि कोनो भाषा कें राजाश्रय नै प्राप्त होइ छै ताबे तक ओकर उत्थान नै होए छै. अहाँ नेपाल मे देखियौ मैथिली दोसर भाषा छै. ओकर महत्व छै. ओतए मैथिली के जे हेड होए छै तकरा राजा सँ या प्रधानमन्त्री सँ डाएरेक्ट भेंट होए छै. ओकरा एतेक अवसर देल जाए छै. मुदा अहाँ ओतय से नै अए. कोनो कोन्टा मे राखल अछि मैथिली. एक-सँ-एक मैथिल भेलाह जे चाहितथि त' मैथिली के बहुत आगू बढ़ा सकै छलथि मुदा कहाँ भेल?
जखन अहाँक भूमि पर मैथिली प्राथमिक शिक्षा मे नै पढ़ाई होएयै त' अहाँ की उम्मीद करय छी जे दिल्ली, बम्बई, कलकत्ता मे होयत?
लेकिन अहाँके सुनि क' आश्चर्य हैत जे दड़िभंगा, मधुबनी मे उड़िया आ बंगला के प्राथमिकता देल गेलैये आ ओकरा पढाओल जेबाक लेल अलग सँ शिक्षक बहाल कएल गेल अछि. अहाँ सोचि लियौ जे हम सभ राजनीतिक रूपसँ प्रशासनिक रूपसँ कतेक अक्षम छी जे अहाँक मात्रभूमि पर उड़िया आ बंगला पढ़ाइ हैत लेकिन अहाँके मैथिली पढाइ नै होएयै. तै लेल ने कोनो प्रशासनिक व्यवस्था आ ने राजनीतिक व्यवस्था. आ हम सभ त' सुतले छी. हम सभ कहियो हल्ला-गुल्ला नै करय छी.
एकर की निदान?
एकर निदान ई जे गोल-गोल बनाएल जाय. जिला-स्तर पर प्रदर्शन. आन्दोलन होअय, मांग कएल जाय जे ई अधिकार छै. संविधान अधिकार देने छै जे हमर प्राथमिक स्तर के शिक्षा हमर मातृभाषा मे होअय. संविधान के मौलिक अधिकार मे अछि ई, नीति-निर्देशक तत्व मे सेहो छै. आश्चर्य हएत अहाँके जे मैथिली में विश्वविद्यालय स्तर पर पोथी छपय तए लेल एक दिस केंद्र सरकार एक करोड़ रुपैया केर आवंटन केलक. जै मे विभिन्न विषयक जेना फिजिक्स, केमिस्ट्री, बायोलोजी... केर आन भाषाक पोथीक मैथिली मे अनुवाद करेबाक योजना अछि. ई योजना भारत सरकार के छै लेकिन दोसर दिस देख लिय जे मैथिली प्राथमिको स्तर पर पढाइ नै होएयै... ई विरोधाभास नै बुझाइयै?
-त' की राज्य सरकार दोषी?
राज्य सरकार दोषी, हम-अहाँ दोषी. एखुनका युग छै जे छीन लिय. मंगबै तखने भेटत. चुप रहब कतउ नै भेटत. हम सभ ने मांग करय छियै आ ने सरकार सोचैये. जँ मांग करय छियै त' मंच पर करय छियै आ निच्चा उतरैत बिसरि जायत छियै.
बिहार मे मैथिली भाषाक प्रयोगक आधार पर कोन क्रम मे राखब?
जँ अहाँ जनसँख्या के दृष्टिकोणसँ देखबै, बजनिहारक दृष्टिकोणसँ देखबै त' हिंदी के बाद त' मैथिलिए अछि. लेकिन दोसर भाषा कहियो नै बनि सकल. दोसर भाषा उर्दू अछि. आ से बनबय वला अहाँके मैथिलभाषी डा. जगर्नाथ मिश्र छथि. आ अहाँके ईहो आश्चर्य लागत जे काँलेज में बी.पी.एस.सी. मे केदार पाण्डेय मैथिली लागू केने छथि.... ने कर्पूरी ठाकुर, ने जगर्नाथ मिश्र ने बी.पी.मंडल. जतेक अप्पन मैथिल भाषी भेल छथि से सभ कियो नै. आ संविधानो मे वाजपेयी जी स्थान दियौलन्हि. अहाँ देखियौ जे आन ठामसँ अहाँके भेट जाएयै लेकिन अहाँ अपने ओते तत्पर नै छी. आ जाबे तत्पर नै हैब ताबे नै भेटत.
अए सम्बन्ध में अपनेक आचरण अनुकरणीय अछि?
देखियौ सभ ठाम आदमी छै जे चाहय छै काज कर' फेर हमरो सन-सन बहुत गोटा छथि लेकिन हिम्मत टूइट जाएत छै जे एतेक केलहुं ककरा लए केलहुं. आइ अहाँ पाछू घूमि क' देखियौ त' बहुतो गोटा के सक्रियता छनि. आ ओही बल पर हमहूँ बैसल छियै, ई नै जे हमरे बले एतेक.
हम एतबे कहबन्हि हुनका सभके जे मैथिली हुनकर मातृभाषा छन्हि आ अए देश मे रहनिहार सभ कियो अपन मातृभाषा के सेहो जानय आ राष्ट्रभाषा के सेहो जानय. अमरनाथ झा कहने रहथिन्ह जे "मै गर्व से कहता हूँ कि मेरी मातृभाषा मैथिली है और मै राष्ट्रभाषा का भी सम्मान करता हूँ". आइ के युवा जतय रहथि तत' अपन मातृभाषाक सेहो अपना संग राखथि. देखियौ जे आइ बंगला मे साल मे ३०० उपन्यास छपैत अछि आ अहाँ ओत' तीन टा, तकर की कारण? युवा लोकनि के चाहियैन्ह जे मैथिली पढ़थि, मैथिली लिखथि, मैथिली बजथि. मैथिली बचेबाक लेल एकटा बहुत नीक तरीका छै जे अपना परिवार मे जे कोनो पत्राचार करी से मैथिली मे करी. मैथिली के प्रयोग करैत रहब त' मैथिली कहियो दूर नै होएत.


text:
भारतीय स्वतन्त्रता आन्दोलन
भारतीय स्वातन्त्र्य आन्दोलन राष्ट्रीय एवम क्षेत्रीय आह्वान, उत्तेजनासभ एवम प्रयत्नसँ प्रेरित, भारतीय राजनैतिक सङ्गठनद्वारा सञ्चालित अहिंसावादी आ सैन्यवादी आन्दोलन छल, जेकर एक समान उद्देश्य, अङ्ग्रेजी शासनक भारतीय उपमहाद्वीपसँ जडीसँ उखाड फेकनाई छल। ई आन्दोलनक शुरुआत १८५७ मे भेल सिपाही विद्रोहक मानल जाइत अछि। स्वाधीनताक लेल हजारो लोग अपन प्राणक बलि देलक। भारतीय राष्ट्रीय कांग्रेस १९३० कांग्रेस अधिवेशन मे अङ्ग्रेजसँ पूर्ण स्वराजक मांग केने छल।
विषय सूचीसभ
- १ पृष्ठभूमि
- २ भारतीय राष्ट्रवादक उदय (१८८५–१९०५)
- ३ बङ्गालक विभाजन, १९०५
- ४ अल इण्डिया मुस्लिम लीग
- ५ प्रथम विश्व युद्ध
- ६ भारतमे प्रारम्भिक ब्रिटिश उपनिवेशवाद
- ७ प्रारम्भिक विद्रोह
- ८ वेल्लोर सिपाही गदर
- ९ १८५७ क विद्रोह
- १० सङ्गठित आन्दोलनक उदय
- ११ भारतीय राष्ट्रवादक उदय (१८८५-१९०५)
- १२ बङ्गालक विभाजन, १९०५
- १३ अल इण्डिया मुस्लिम लीग
- १४ प्रथम विश्व युद्ध
- १५ युद्धके प्रति राष्ट्रवादी अनुक्रिया
- १६ ब्रिटिश सुधार
- १७ गान्धीजीक भारतमे आगमन
- १८ असहयोग आन्दोलन
- १९ प्रथम असहयोग आन्दोलन
- २० पूर्ण स्वराज
- २१ नमक मार्च आ सविनय अवज्ञा
- २२ चुनाव आ लाहौर संकल्प
- २३ क्रन्तिकारी आन्दोलन
- २४ भारतीय स्वराज आन्दोलनक अन्तिम प्रक्रिया
- २५ भारतीय राष्ट्रीय सेना
- २६ भारत छोड आन्दोलन
- २७ क्रिसमस द्वीप गदर आ राजसी भारतीय नौसेना गदर
- २८ सम्प्रभुता आ भारतक बँटवारा
- २९ बन्धन आ मुक्ति
- ३० सन्दर्भ सामग्रीसभ
- ३१ बाह्य जडीसभ
- ३२ एहो सभ देखी


text:
३.उपन्यास
सहस्रबाढ़नि -गजेन्द्र ठाकुर
नन्दक अव्यव्स्थाक विरुद्ध शुरू कएल गेल संघर्ष किछु दिनका विराम लेने छल। गाममे बच्चा सभ डेढ़ साल रहल छलन्हि, दरमाहा बहुत दिन धरि बन्द छलन्हि। गाममे पैघ भाय एकटा भावी राजनीतिज्ञकेँ कहि कए नन्दक पदस्थापन क्षेत्रीय काजसँ हटा कए ऑफिसमे चित्र परियोजना डिजाइनमे करबाए देने छलखिन्ह। संगे ईहो कहने छलखिन्ह जे अपन ऑफिस जाऊ आऊ आऽ बच्चा सभ पर ध्यान दिअ। सभसँ मिलि जुलि कए रहू।
नन्द पटना आबि कए भायक सभ गप पर ध्यान देने छलखिन्ह। पटनामे बेटीक कॉलेजमे नामांकन करबाए महाविद्यालयक पार्श्वमे किराया पर घर ताकलन्हि। दुनू बेटाक नामांकनक हेतु प्रवेश परीक्षा केर फॉर्म सभ भरबाय सभकेँ पटना बजा लेलखिन्ह। भातिजकेँ कहलखिन्ह जे सभकेँ लए कए आबि जाऊ, आऽ पहलेजाघाटमे बिहार सरकारक स्टीमर पकड़बाक सेहो आदेश देलखिन्ह। कारण एकटा निजी स्टीमर बच्चा बाबूक सेहो चलैत छल, मुदा ओऽ बेशी पसेन्जर लए कऽ चलैत छल, संगहि सरकारी स्टीमर अपन समयसँ चलैत छल, ओहिमे पैसेंजर होए वा नहि। सरकारी स्टीमरमे यात्रीक संख्या सीमित छल ताहि हेतु टिकट केर नियमित हिसाब छाल आऽ सभ यात्रीक बीमा होइत छल, ई बात निजी स्टीमरमे नहि छल।
भातिजक सग पत्नी आऽ पुत्र-पुत्री सभ आबि गेलखिन्ह। गंगा ब्रिज कॉलोनीमे नन्द एकाकी रहैत छलाह। परिवारक लोककेँ सेहो आसपड़ोससँ बेशी मेल-जोल करबाक अनुमति नहि देने छलाह। मुदा पटनामे सभटा उनटि गेल छल। पड़ोसमे एकटा रिटायर्ड फौजी छलाह, एकटा बिहार सरकारक पुलिस छलाह आ एकटा बिहार सचिवालयक कर्मचारी। नन्द दुनू बेटाकेँ लए अगिला दिन तीनू गोटेक घर गेला आऽ सभसँ नमस्कार-पाती करबओलखिन्ह। बेटा-बेटी सभ स्कूल जाए लागल छलन्हि। नन्द पाँच किलोमीटर ऑफिस पएरे जाथि आऽ घुरती काल घरक काज-उद्यम सेहो करैत आबथि, जेना बृहस्पतिकेँ हाट लगैत छल, तँ ओतएसँ हरिएर-तरकारी, चाउर दालि इत्यादि आनब ई सभ। हाट रविक छुट्टीक दिन सेहो लगैत छल, आऽ ओहू दिन अपने जाऽ कए सभ टा घरक काज करैत छलाह। बच्चा सभक काज मात्र पढ़बा धरि सीमित छल। दूध पैकेट बला अबैत छलन्हि, कारण उठाना दुहबाए कए अनबामे बच्चा सभक पढ़ाईमे भाँगठ पड़ैत। बड़का बेटा जे गगा ब्रिज कॉलोनीमे कहियो ककरो फूल उखाड़ि लैत छल आऽ कहियो ककरो खिड़की पर गिट्टी फेंकि दैत छल, डेढ़ सालक ग्राम प्रवासक बाद शान्त भए गेल छलन्हि। नन्दकेँ मोन छन्हि जे कॉलोनीमे एक बेर बेटाकेँ लए कए पड़ोसीक ओहिठाम गेल छालाह आऽ पड़ोसीक पत्नीसँ बेटा क्षमा याचना कएने छलखिन्ह, कारण कार्यालयसँ अएला उत्तर ज्ञात भेल छलन्हि, जे बेटा हुनका पर गिट्टी फेँकने छलखिन्ह, जखन ओऽ बेचारी खिड़की लग ठाढ़ि बाहर दिशि किछु देखि रहल छलीह। छोट बेटा कोनो पैघ बच्चाकेँ पाथर फेंकि कए मारने छलखिन्ह, जखन ओऽ बच्चा साइकिल पर चढ़ल छल, भेल ई छल जे ओऽ पैघ बच्चा कॉलोनीक एक चक्कर काटि कए सायकिल लौटेबाक अपन वचनक पालन नहि कएने छल आऽ घुरलाक बाद दोसर चक्कर लगाऽ कए अबैत छी ई बजैत-बजैत सायकिल लए आगू बढ़ि रहल छल। छोटका बेटा क्षमा याचना करबासँ सेहो मना कए देने छलखिन्ह कारण ओऽ सोचैत छलाह जे हुनकर कोनो गलती नहि छलन्हि। बेश तखन एहि बेर बच्चा सभकेँ जखन नन्द पड़ोसी सभसँ भेँट करबाबए लेल गेल छलाह तावत धरि बड़का बेटा तँ पूर्णतया पन चञ्चल स्वभावक विपरीत स्वभावक भए गेल छलाह, मुदा छोट बेटा अपन स्वभाव पर दुराग्रह करैत स्थिर छलाह।
(अनुवर्तते)


text:
प्रद्युमन के नाम पर सुरक्षा गाइडलाइन बनाबय पर विचार- प्रकाश जावड़ेकर
मिथिलाक नेना प्रद्युमन के हरियाणा मे गुरुग्राम के रेयान स्कूल मे भेल हत्या सं मिथिलाक संग पूरा देश सन्न अछि. एहि हत्या सं केंद्र सरकार सेहो विचलित अछि. केंद्र सरकार आब स्कूल मे सुरक्षा आओर संरक्षा लेल कड़ा नियम लागू करय जा रहल अछि. एहि बातक भरोस केंद्रीय मानव संसाधन विकास मंत्री प्रकाश जावड़ेकर जी
देलखिन्ह। जावड़ेकर जी कहलाह जे प्रद्युमन केर सही श्रद्धांजलि देबय लेल सरकार कठोर सं कठोर नियम लागू करत जेहि सं एहन घटना फेर नहि होए.
बुध दिन संतोष ठाकुर जीके नेतृत्व मे मैथिल पत्रकार ग्रुप के किछ सदस्य हुनका सं भेंट क स्कूल केर सुरक्षा-संरक्षा लेल प्रद्युमन के नाम सं एकटा गाइडलाइन बनाबय के आग्रह करलखिन्ह। मंत्री जी एहि पर विचार करय के बात कहलखिन्ह। ओ स्वीकार करलखिन्ह जे प्रद्युमन के नाम पर गाइडलाइन बनला सं एहि नेना के सच्चा श्रद्धांजलि मिलतैन्हि. प्रकाश जावड़ेकर के एकटा ज्ञापन सेहो सौंपल गेलन्हि. एहि ज्ञापन मे अखन भ रहल पुलिस जांच के सीबीआई के सौंपय के मांग कएल गेल अछि.
ज्ञापन मे स्कूल के लेल रेगुलेटर बनैनाय, सभ स्कूल मे पेरेंट-टीचर एसोसियेशन बनैनाय आओर ओकर विवरण स्कूलक वेबसाइट पर देनाय, स्कूलक सुरक्षा ऑडिट करैनाय, प्राइमरी-मिडिल-सीनियर सैकेंडरी लेल अलग टॉयलेट बनैनाय आओर प्राइमरी कक्षा केर टॉयलेट के बाहर आया केर तैनाती करनाय, स्कूल मे सभ ठाम सीसीटीवी लगैनाय, स्कूल मे बाहरी लोक केर प्रवेश पर रोक के संग स्टाफ लेल अलग टॉयलेट केर व्यवस्था करय केर मांग कएल गेल.
प्रकाश जावड़ेकर जी कहलाह जे हुनकर मंत्रालय एहि पर तेजी सं काज करि रहल अछि. सोम दिन सं एकर असर देखनाय शुरू भ जाएत. सीबीएसई स जुड़य सभ स्कूल के सुरक्षा के बारे में जानकारी भेज देल गेल अछि. एहि लेल महिला एवं बाल विकास मंत्रालय के संग मिल क काज कएल जा रहल अछि. मंत्री जी इहो भरोस देलखिन्ह जे मैथिल पत्रकार ग्रुप केर सलाह-सुझाव के नियम मे शामिल करय के भरसक प्रयास कएल जाएत.
मंत्री जी के सौंपल गेल ज्ञापन के प्रति अहां सभ देख सकय छी-
देलखिन्ह। जावड़ेकर जी कहलाह जे प्रद्युमन केर सही श्रद्धांजलि देबय लेल सरकार कठोर सं कठोर नियम लागू करत जेहि सं एहन घटना फेर नहि होए.
बुध दिन संतोष ठाकुर जीके नेतृत्व मे मैथिल पत्रकार ग्रुप के किछ सदस्य हुनका सं भेंट क स्कूल केर सुरक्षा-संरक्षा लेल प्रद्युमन के नाम सं एकटा गाइडलाइन बनाबय के आग्रह करलखिन्ह। मंत्री जी एहि पर विचार करय के बात कहलखिन्ह। ओ स्वीकार करलखिन्ह जे प्रद्युमन के नाम पर गाइडलाइन बनला सं एहि नेना के सच्चा श्रद्धांजलि मिलतैन्हि. प्रकाश जावड़ेकर के एकटा ज्ञापन सेहो सौंपल गेलन्हि. एहि ज्ञापन मे अखन भ रहल पुलिस जांच के सीबीआई के सौंपय के मांग कएल गेल अछि.
ज्ञापन मे स्कूल के लेल रेगुलेटर बनैनाय, सभ स्कूल मे पेरेंट-टीचर एसोसियेशन बनैनाय आओर ओकर विवरण स्कूलक वेबसाइट पर देनाय, स्कूलक सुरक्षा ऑडिट करैनाय, प्राइमरी-मिडिल-सीनियर सैकेंडरी लेल अलग टॉयलेट बनैनाय आओर प्राइमरी कक्षा केर टॉयलेट के बाहर आया केर तैनाती करनाय, स्कूल मे सभ ठाम सीसीटीवी लगैनाय, स्कूल मे बाहरी लोक केर प्रवेश पर रोक के संग स्टाफ लेल अलग टॉयलेट केर व्यवस्था करय केर मांग कएल गेल.
प्रकाश जावड़ेकर जी कहलाह जे हुनकर मंत्रालय एहि पर तेजी सं काज करि रहल अछि. सोम दिन सं एकर असर देखनाय शुरू भ जाएत. सीबीएसई स जुड़य सभ स्कूल के सुरक्षा के बारे में जानकारी भेज देल गेल अछि. एहि लेल महिला एवं बाल विकास मंत्रालय के संग मिल क काज कएल जा रहल अछि. मंत्री जी इहो भरोस देलखिन्ह जे मैथिल पत्रकार ग्रुप केर सलाह-सुझाव के नियम मे शामिल करय के भरसक प्रयास कएल जाएत.
मंत्री जी के सौंपल गेल ज्ञापन के प्रति अहां सभ देख सकय छी-
Subscribe to: Post Comments (Atom)


text:
पटना। बिहार सरकार आब अपन ध्यान धीरे-धीरे पटना आ आसपास क जिला स आगू लगा रहल अछि। सरकारी अधिकारीक कहब अछि जे सरकार लखीसराय आओर बेगूसराय मे नव औद्योगिक पार्क क निर्माण शुरू करि रहल अछि। एकरा लेल जमीन अधिग्रहण क काज अगिला मास स शुरू भ सकैत अछि। दूनू जिलाक जिलाधिकारी कए एहि संबंध मे आदेश द देल गेल अछि। दूनू जिलाधिकारी एकरा लेल जमीन अधिग्रहण क खाका तैयार करबा मे जुटि गेल छथि। अधिकारीक अनुसार बिहार मे आब छोट छोट काफी निवेश भ रहल अछि आ पैघ उद्योग कए बिहार मे निवेश क लेल प्रयास भ रहल अछि। एकरा लेल सबस पहिने जमीन चाही। ओ कहला जे पैघ उद्योग कए बेसी जमीन क जरूरत होइत अछि, मुदा बिहार मे जनसंख्या घनत्व काफी अछि। एहि लेल जरूरत क मुताबिक जमीन हासिल करबा मे काफी दिक्कत होइत अछि। हालांकि भूमि बैंक स बहुत किछु आसान भ जाएत। सरकार जमीन लेल भूमि बैंक बना रहल अछि जाहि लेल 1500 करोड टका सेहो आवंटित कैल जा चुकल अछि। सरकारक लक्ष्य एक साल मे कम स कम 1000 एकड भूमि एहि बैंक मे जमा करबाक अछि। अधिकारी कहला जे, सरकार अगिला 5 साल क दौरान 5,000 एकड़ भूमि जुटेबाक लक्ष्य रखलक अछि। सब साल करीब 1,000 एकड़ भूमि बैंक मे जोडबाक लक्ष्य अछि। सरकार हर जिलाधिकारी कए एहि सालक अंत धरि 100-100 एकड़ भूमि क इंतजाम करबाक आदेश जारी करि देलक अछि।
एकर संगहि अधिकारी इ सेहो कहब अछि जे पैघ उद्योग क बिना राज्य क तेज विकास मुमकिन नहि अछि। एहि लेल राज्य क नई उद्योग नीति मे हुनका लुभेबा लेल कईटा रियायतक प्रावधान कैल जा रहल अछि। नवका उद्योग नीति मे तरह तरह क रियायत क घोषणा करए जा रहल अछि। सूत्रक मानि त जून मे एकर एलान भ सकैत अछि आओर अगिला साल स इ प्रभावी सेहो भ सकैत अछि। नव औद्योगिक नीति निर्माण स जुड़ल जानकारी दैत अधिकारी कहला जे राज्य मे पैघ निवेश कए बढ़ावा देबा लेल सरकार पूंजी सब्सिडी बढेबा लेल तैयार अछि। एखन धरि कंपनी कए 5-10 फीसदी पूंजी सब्सिडी देल जा रहल अछि मुदा नव नीति मे सरकार 500 करोड़ स बेसी क निवेश पर नीक छूट देबा लेल तैयार अछि। एकर अलावा राज्य सरकार अपन नव नीति मे बिहार मे निवेशक लेल लालफीताशाही क मुश्किल सेहो कम करैजा रहल अछि। अधिकारी कहला जे 2006 मे एकल खिड़की कानून आयल छल। हालांकि एखन धरि इ प्रणाली कारगर नहि भ सकल अछि। सरकारक कोशिश अछि जे निवेशक कए सरकारी दफ्तरक चक्कर स बचाउल जाए। एकरा लेल एकल खिड़की व्यवस्था कए मजबूत कैल जा रहल अछि। संगहि आवेदन क निपटारा लेल सेहो एकटा तय समयसीमा तय कैल जा रहल अछि, जाहि स निवेशक क समय बरबाद हेबा स बचत आ निवेश क प्रक्रिया सेहो तेज भ सकत।
लखीसराय आ बेगूसराय मे बनत नव औद्योगिक पार्क
पटना। बिहार सरकार आब अपन ध्यान धीरे-धीरे पटना आ आसपास क जिला स आगू लगा रहल अछि। सरकारी अधिकारीक कहब अछि जे सरकार लखीसराय आओर बेगूसराय मे नव औद्योगिक पार्क क निर्माण शुरू करि रहल अछि। एकरा लेल जमीन अधिग्रहण क काज अगिला मास स शुरू भ सकैत अछि। दूनू जिलाक जिलाधिकारी कए एहि संबंध मे आदेश द देल गेल अछि। दूनू जिलाधिकारी एकरा लेल जमीन अधिग्रहण क खाका तैयार करबा मे जुटि गेल छथि। अधिकारीक अनुसार बिहार मे आब छोट छोट काफी निवेश भ रहल अछि आ पैघ उद्योग कए बिहार मे निवेश क लेल प्रयास भ रहल अछि। एकरा लेल सबस पहिने जमीन चाही। ओ कहला जे पैघ उद्योग कए बेसी जमीन क जरूरत होइत अछि, मुदा बिहार मे जनसंख्या घनत्व काफी अछि। एहि लेल जरूरत क मुताबिक जमीन हासिल करबा मे काफी दिक्कत होइत अछि। हालांकि भूमि बैंक स बहुत किछु आसान भ जाएत। सरकार जमीन लेल भूमि बैंक बना रहल अछि जाहि लेल 1500 करोड टका सेहो आवंटित कैल जा चुकल अछि। सरकारक लक्ष्य एक साल मे कम स कम 1000 एकड भूमि एहि बैंक मे जमा करबाक अछि। अधिकारी कहला जे, सरकार अगिला 5 साल क दौरान 5,000 एकड़ भूमि जुटेबाक लक्ष्य रखलक अछि। सब साल करीब 1,000 एकड़ भूमि बैंक मे जोडबाक लक्ष्य अछि। सरकार हर जिलाधिकारी कए एहि सालक अंत धरि 100-100 एकड़ भूमि क इंतजाम करबाक आदेश जारी करि देलक अछि।


text:
'Videha Maithili Drama Festival'- the encyclopaedia of Maithili Stage and Drama/ VIDEHA PARALLEL MAITHILI THEATRE
Wednesday, August 24, 2011
नाटककार मणिपद्म- प्रेमशंकर सिंह
विगत शताब्दी मैथिली नाटकक-एकांकीक हेतु एक क्रान्तिकारी युगक रूपमे प्रस्तुत भेल। आधुनिक मैथिली नाट्य जगत जखन अन्धकारमे टापर-टोइया द’ रहल छल तखन युगपुरुष जीवन झा गद्यक नव-ज्योतिसँ सम्पूर्ण मैथिली नाट्य-साहित्यकेँ आलोकित कयलनि। आधुनिक मैथिली नाटकक जन्म एही शताब्दीमे भेल जकरा प्रवर्त्तन कयलनि कीर्त्तिपुरुष जीवन झा। ई मैथिली गद्यक महान उन्नायक रहथि। ओ गद्यकेँ नवीन स्वरूप प्रदान कयलनि। अपन नाट्यादिक माध्यमे मैथिली गद्यक मंगल द्वारकेँ खोललनि तथा भविष्यक नाटकककारकेँ एक नव प्रेरणा देलनि। मैथिलीमे उच्च कोटिक नाट्य-साहित्यक निर्माण कार्य विगत शताब्दीक अनुपम उपहार एहि साहित्यकेँ भेटलैक। विगत शताब्दीक नाटकककार जीवनक विभिन्न क्षेत्रसँ सामग्री ग्रहण क’ कए सामाजिक, धार्मिक, विशुद्ध साहित्यिक, पौराणिक आ राष्ट्रीय एवं राजनीतिक नाटकक परम्पराकेँ जन्म देलनि आ भारतीय नवोत्थानकालीन भावनाक प्रचार कयलनि। जीवन झाक पश्चात् मैथिलीक दोसर नाटकककार साहित्यरत्नाकर मुंशी रघुनन्दन दास आ पण्डित लालदास आ हुनका सभक पश्चातो नाटकक क्षेत्रमे एहि परम्पराक निर्वाह होइत रहल। देशक आवश्यकतानुसार विगत शताब्दीमे ऐतिहासिक नाटकक रचना भेल। पौराणिक कथाकेँ नव-ढ़ंगे प्रतिपादित कयल जाय लागल। मैथिलीक किछु नाटकककार प्रतीकात्मक नाटकक रचना कयलनि, किन्तु ई परम्परा अधिक पुष्ट नहि भ’ सकल। यद्यपि गीति-नाट्यक रचना सेहो विगत शताब्दीमे भेल तथापि मैथिलीमे सुन्दर गीति-नाट्यक रूपमे सोमदेव (1934) क चरैवेति (1982) एक प्रतिमान प्रस्तुत करैछ। विवेच्य कालावधिमे समस्या नाटकक रचना भेल अछि। यूरोपीय प्रभावक अन्तर्गत समस्या नाटककमे बुद्धिवादक आधारपर सामाजिक, व्यक्तिगत तथा जीवनक अन्य क्षेत्रमे व्यर्थक आडम्बर आ वाह्याचार तथा परम्परा पालनक विरोध कयल गेल अछि। किन्तु मैथिलीक समस्या नाटकक बुद्धिवाद कुंठित आ ओकर क्षेत्र सीमित अछि, जाहिमे जार्ज बर्नाड शॉ आ हेनरिक इब्सनक तीक्ष्ण दृष्टिक अभाव अछि। ओहुना ई परम्परा मैथिलीमे विकसित नहि भेल।
आलोच्यकालमे रंगमंचक अभावक कारणेँ एकर प्रगतिमे बाधक सिद्ध भेल अछि। मैथिलीमे एक साधु अभिनयशाला नहि भेलासँ पाठ्य साहित्यक विकासक गति एक विशेष दिशामे झुकि गेल अर्थात् एहन नाटकक निर्माण होइत रहल जे साहित्यिक आनन्दक दृष्टिएँ सुन्दर रचना थिक, किन्तु रंगमंचीय विधानक दृष्टिएँ दोषपूर्ण अछि। विगत शताब्दीक नाट्य-साहित्यपर विवेचन करबाकाल मात्र रंगमंचपर ध्यान नहि देबाक चाही। जँ रंगमंचकेँ नाटकक कसौटी मानि लेल जाए तँ विश्वक अनेक प्रसिद्ध नाटकादिकेँ नाटकक श्रेणीसँ निष्कासित करए पड़त। शैलीक दृष्टिसँ मैथिली नाट्य साहित्य पूर्व आ पश्चिमकेँ ल’ कए चलल छल, किन्तु शनैः-शनैः ओ पश्चिमाभिमुख अधिक भ’ गेल अछि आ भारतीय तत्व नगण्य भेल जा रहल अछि।
विगत शताब्दीक चतुर्थ दशकमे साहित्य रत्नाकर मुंशी रघुनन्दन दासकेँ श्रेय आ प्रेय दुनू छनि जे मैथिलीमे एकांकी रचनाक शुभारम्भ कयलनि जे पश्चात् जा क’ एक सबल प्राणवन्त विधाक रूपमे पल्लवित भेल। वर्त्तमान समयमे एकांकी लिखल जा रहल अछि अवश्य, किन्तु किछु अपवादकेँ छोड़ि क’ एकांकीक वास्तविक कलाक कसौटीपर खरा रहनिहार एकांकीक अनुसंधान करबाकाल निराश होमय पड़ैछ। पृष्ठभूमि, वातावरण आ कार्य व्यापारक अभाव प्रायः सभ एकांकीमे भेटैछ। एकर उद्देश्यक परिधि विस्तृत अछि। ओ सामाजिक, ऐतिहासिक, राष्ट्रीय, मनोवैज्ञानिक, हास्य-व्यंग्यपूर्ण आदि अनेक उद्देश्यकेँ ल’ कए लिखल गेल अछि। वैश्वीकरणक फलस्वरूप आधुनिक जीवनक विडम्बनापर गम्भीर प्रहार करब एकांकी कारक कर्त्तव्य भ’ गेलनि अछि। रेडियो आ टेलीभीजनक कारणेँ नाटकक नवीनतम रूप ध्वनि रूपकमे भेटैछ, जकर टेकनिक एकांकीक टेकनिकसँ भिन्न होइछ। रंगमंचीय कलाक दृष्टिसँ एकांकीक ध्वनि रूपककेँ आघात पहुँचबाक पूर्ण सम्भावना अछि, ओहिना जेना फिल्मक प्रचारसँ नाट्यकलाकेँ क्षति पहुँचल अछि।
(साभार विदेह)


text:
अधिकार
अधिकार, कोनो वस्तुकें प्राप्त करै या कोनो कार्यकें सम्पादित करैक लेल उपलब्ध करायल गेल कोनो व्यक्तिक कानूनसम्मत या सम्विदासम्मत सुविधा, दावा या विशेषाधिकार छी । कानूनद्वारा प्रदत्त सुविधासभ अधिकारसभक रक्षा करैत अछि । दुनुक अस्तित्व एक-दोसरकें बिना समभव नै अछि । जतय कानून अधिकारसभक मान्यता देत अछि ओतय एकरा लागू करनाए या एकर अवहेलनापर नियन्त्रण स्थापित करैक व्यवस्था सेहो करैत अछि ।
अधिकारक अवधारणा आया ओकर विकास[सम्पादन करी]
राजनीतिक आ संवैधानिक दृष्टिसँ अधिकार मानव इतिहाससँ समान शाश्वत अछि । प्राचीन कालमे परिवार आ सम्पत्तिपर मातृसत्ताक समाजमे माताक तथा पितृसत्ताक समाजमे पिताक अधिकार होइत छल । राजतन्त्रके विकासक साथ राजा दैवी अधिकारकें सिद्धान्तसभक सहायतासँ प्रजासँ प्रजाक समस्त अधिकारसभसँ निरस्त करि राष्ट्र विशेषमे सम्प्रभु बनि जाए लागल ।


text:
हैरिसन फोर्ड
हैरिसन फोर्ड (१३ जुलाई १९४२ म जन्मल) एक अमेरिकी फिल्म अभिनेता आर निर्माता छि। फोर्ड मूल स्टार वार्स रचना त्रय म हैन सोलोक रूपम अपन प्रदर्शनक लएल आर इंडियाना जोन्स फिल्म श्रृंखलाक शीर्षक संप्रतीकक रूपम सर्वाधिक जानल जाएत अछि।. ओ ब्लेड रनर में रिक डेकार्डक रूप में, विटनेस में जॉन बुकक रूपमें, पेट्रियट गेम्स आर क्लियर एंड प्रेजेन्ट डेंजर जैक रयानक अपन भूमिकाक लएल सेहो जानल जाएत अछि। हुनकर चार दशक के कैरियर म प्रिज़्युम्ड इनोसेंट, द फ्युजिटिव, एयर फोर्स वन आर व्हाट लाइज़ बिनीथ सहित हॉलीवुडक अन्य बहुत सफल (ब्लॉकबस्टर्स) फिल्में शामिल अछि । एक समय बॉक्स-ऑफिसक पांच शीर्ष सफल फिल्म म से चारि म हुनकर भूमिका शामिल छल । [१] उनकी पांच फिल्मक राष्ट्रीय फिल्म रजिस्ट्री म शामिल कएल गेल अछि.
एहो सभ देखी[सम्पादन करी]
सन्दर्भ सामग्रीसभ[सम्पादन करी]
- ↑ "(domestic) to 1983", Worldwide Box Office, अभिगमन तिथि २०१०-०३-०७।


text:
पटना । मधेपुरा क लोकक एकटा सपना पूरा हुए जा रहल अछि। ओहि ठाम मेडिकल आ इंजीनियरिंग कॉलेज खोलबाक मार्ग प्रशस्त भ गेल। इ दूनू तकनीकी संस्थान बीएन मंडल विश्वविद्यालय क अधीन होएत। संस्थान क लेल विश्वविद्यालय कए 25-25 एकड़ जमीन उपलब्ध करा देल गेल अछि। प्रधान शिक्षा सचिव अंजनी कुमार सिंह संग भेल उच्च स्तरीय बैठक मे दूनू कॉलेज क लेल निर्धारित क्षेत्र क चहारदीवारी बनेबाक निर्देश देल गेल। बैठक मे स्वास्थ्य आ विज्ञान-प्रावैधिकी विभाग क सचिव क अलावा बीएन मंडल विश्वविद्यालय क कुलपति आ कुलसचिव उपस्थित छलाह। बीएन मंडल विश्वविद्यालय क कुलपति प्रधान सचिव कए जानकारी देलथि जे विश्वविद्यालय क लग मे 97 एकड़ जमीन अछि। क्षेत्र क जनता क आकांक्षा कए देखैत मेडिकल आ इंजीनियरिंग कॉलेज क लेल जमीन उपलब्ध कराउल गेल अछि। ओ कहला जे जमीन प्रदान करबा स पूर्व विश्वविद्यालय सीनेट आ सिंडिकेट क मंजूरी हासिल करि लेलक अछि।
मुख्य पृष्ठ समाचार मधेपुरा मे मेडिकल आ इंजीनियरिंग कॉलेज क लेल 25-25 एकड़


text:
मंगलदिन बिहार कैबिनेट के बैसार मे एहि बारे मे फैसला कएल गेल.
सरकार के कहनाए अछि जे बैल, गौरेया आओर पीपल संकट मे अछि. एकर संरक्षण जरूरी अछि.
सरकारक मुताबिक आईकाल्हि खेती मे ट्रैक्टर...ट्रॉली आओक थ्रेसर जैसन मशीन के इस्तेमाल
होए सं बैल के महत्व कम भेल जा रहल अछि. एहिना पेड़- पौधा...जंगल कम होए के कारण गौरेया सेहो कम भ रहल अछि.
बैल...गौरेया के अस्तित्व पर संकट आबि गेल अछि. एहि लेल एकरा बचानाए जरूरी भ गेल अछि. एहि क्रम मे राजकीय पशु आओर पक्षी बनला सं बैल आओर गौरेया के संरक्षण भ सकत.
गाम-घर मे पीपल के गाछ सेहो कम भेल जा रहल अछि. लोकक सांस्कृतिक...धार्मिक मान्यता सेहो जुड़ल अछि एहि सं. गाम-घर मे ब्रह्मस्थान मे पीपल केर गाछक पूजा सेहो होएत अछि.
एहि सभ के संग कैबिनेट के बैसार मे मधुबनी जिला के झंझारपुर ब्लॉक मे सुगरवे नदी पर पुल निर्माणक मंजूरी सेहो देल गेल.
संगे संग सिपाही आओर दरोगा के भर्ती मे महिला के 35 फीसदी रिजर्वेशन देबय के फैसला सेहो कएल गेल. ई रिजर्वेशन पहिने सं पिछड़ा वर्ग केर महिला के मिलय वाला 3 प्रतिशत आरक्षण के अलावा मिलत.


text:
कलकत्ता. मैथिल यूथ परिषद् अपन शाखा कोलकाता मे स्थापित कयलक अछि. बहुत कम समय मे क्रियाकलाप सं चर्चा में आयल आ दिल्ली सं दड़िभंगा धरि पसरल जा रहल उत्साही युवा लोकनिक संगठन मैथिल यूथ परिषद् एक डेग आओर बढबैत एतय अपन शाखा बैसओलक अछि. एहि क्रम मे विगत शनिदिन मध्य कोलकाता मे एक गोष्ठी आयोजित कयल गेल छल. व्यापक विमर्श केर बाद केन्द्रीय कमेटी केर निर्देश पर अरविन्द कुमार झा कें महानगर केर कार्यभार देल गेल. रविदिन
बेलूर मे परिषद् प्रसार उद्देश्य सं गेल छल आ स्थानीय मिथिला भवन मे
विचार-विमर्श आ गोष्ठी भेल. अरविन्द कुमार झा परिषद् दिस सं मिशन आ विजन पर
इजोत देलनि. (Report/Photo: मिथिमीडिया ब्यूरो)


text:
Friday, October 18, 2013
(52) सतभैंया पोखरि
सतभैंया पोखरि
पोखरि कहिया खुनौल गेल, के खुनौलनि? मिथिलांचलक इतिहासे जकाँ अखनि धरि हराएले अछि, मुदा एते गामक सभ मानैए जे पोखरिक बतारी ने एकोटा गाछ-बिरिछ अछि आ ने आन कोनो। ओना पोखरि नम्हर रहने रंग-बिरंगक खिस्सा-पिहानी अछिए। कियो दैंतक खुनौल कहैए तँ कियो राजा-रजवारक। मुदा जे होउ, हजार बरखसँ ऊपरक पोखरि जरूर अछि जे सभ मानैए। शुरूमे पोखरिक महार वा अग्नेय जेहेन रहल हुअए मुदा अखनि महारो झड़ि-झुड़ि गेल अछि आ पोखरिक पेटो गदियाह भऽ गेल अछि। गाममे एकेटा पोखरि मुदा एहेन अछि जे एते सघन गाम रहितो पोखरिक अभाव गौआँकेँ नै हुअ दइ छन्हि। चाकर-चौड़गर पेट अखनो अछिए। मुनहर जकाँ दर्जनो ठेक-बखारी सदृश तँ अछिए।
गाममे सभसँ पुरानो आ झमटगरो परिवार मात्र सतभैंयाकेँ रहलनि। पोखरिओ हुनके सबहक छियनि। केना भेलनि से तँ नीक जकाँ किनको नै बूझल छन्हि मुदा जहियासँ देखै छी तहियासँ हुनके सबहक कब्जामे रहलनि अछि। ओना पोखरि तँ गामे-गाम अछि मुदा आन गामक पोखरिसँ अलग पहिचान अखनो अछिए। ने एते नम्हर कोनो गामक पोखरि अछि आ ने चौबगली महारक घाट छै। एक घाट रहने पारो नै लगैत जेना आन-आन गामक पोखरिमे अछि। आन गामक पोखरिमे बड़ बेसी अछि तँ एकटा दूटा घाट अछि। एकटा मरद आ दोसर जनाना लेल। तहूमे रंग-बिरंगक बेवहार बनल अछि। जइक चलैत जौं कहियो गाममे आगि-छाइ लगैए तँ गामे सुन भऽ जाइए, मुदा एकोटा पोखरि आइ धरिक इतिहासमे कहियो ऐ गाममे नै भेल अछि। ओना गामक बनाबटि आन गामसँ भिन्न अछि। केते गाम पूबे-पछिमे सूर्यमंडलक गढ़निक बनल अछि जइसँ पूर्बा-पछबाक झोंकमे, आगि लगने धुआ-पोछा जाइए।
बिनु जाठिक पोखरि रहने, अनगाैआँ तँ पोखरि मानबे ने करैत मुदा पोखरिक सभ काजक पूर्ति होइत, तँए गौआँ लेल धैनसन। कियो अनगौआँक गपपर धियानो ने दैत। सभ यएह मानि चलैत जे कियो अपन मुँह दुइर करैए। नीककेँ अधला कहने थोड़े अधला भऽ जाएत आ अधलाकेँ नीक कहने थोड़े नीक भऽ जाएत जौं एहेन बजनिहार अछि तँ ओ अपन मुँह दुइर करैए। सभकेँ अपन-अपन गुण-धर्म होइ छै से तँ अछिए। चारू महार घाट रहने सबहक काजो चलिते अछि। तहूमे आन गाम जकाँ कोनो रोक-राक अछिए नै जे ई घाट पुरुखक छिऐ तँ ई घाट जनानाक। ई फल्लांक खुनौल छियनि तँए दोसरकेँ नहाए देथिन आकि नै, ई हुनकर मन-मरजी छियनि। कियो जाठि गाड़ि पोखरिक पहिचान बनौने छथि तँ छथि। पोखरिक पहिचान भलहिं जाठि होउ मुदा झील, सरोवर आ धारमे जाठि कहाँ रहैए। तँए कि ओकरा कुमार कहि कात कऽ देबै। आम खेनिहारकेँ आम चाही आकि गाछ आ गाछी गनत। हँ, ई बात जरूर जे आमक गाछ केना होइ छै, केना लगौल जाइ छै, केना ओकर सेवा कएल जाइ छै एकर जानकारी रहक चाही। जइ जाठि लऽ लऽ अनगौआँ नचै छथि ओ तँ ईहो कहता ने जे जाठिक काज की होइ छै? जौं बीच पोखरिक पानिक नाप मानल जाए तँ जइ पोखरिक किनछड़िएमे उपयोग करै जोकर -नहाइ-धोइ-क पानि रहत ओकर बीचक नाप नपैक जरूरते की रहत। ओहन पोखरिक मानिए केते हएत जे एकटा घाट, जे भलहिं सिमटीए-ईटाक किए ने होउ, बना बाँकी भागमे मोथी रोपि खेत बना लेब। जौं कहीं आगि लागत तँ छूत-अछूत कहि गामे जरा देब, मुदा आगि लगबे ने करै से ने सोचब आ करब। जनियेँ कऽ पोखरिकेँ अघट बना दुइर कऽ लेब, नहाइ-धोइ जोकर नै रहए देब तँ ओइमे दोख केकर? खएर जे होउ मुदा चारू महार घाटो आ बिनु जाठिक पोखरि तँ अछिए।
शुरूहेसँ गामक सतभैंया परिवार जोतल-चौकियौल खेत जकाँ समतल रहल अछि। बीच-बीचमे बाढ़ि-भुमकममे थोड़-बहुत उभर-खाभर बनबो कएल तँ ओकरा पुन: सेरिया समतल बना लेल गेल। मुदा भविस दिस नै देखि, भूते दिस देखने तँ भूत लगबे करै छै। मुदा तेकरो भगबैक तँ उपए होइते अछि। बाबेक अमलदारीसँ सतभैंया अपन परिवारक पहिचान परोपट्टामे बनौने रहल अछि। ओना सात भाँइक भैयारीमे तीन भाँइक परिवार नावल्द भऽ गेलनि जइसँ अगिला पीढ़ी अबैत-अबैत सातसँ चारि भैयारी रहि गेल। सात भाँइसँ सतरह हेबाक चाहै छल से नै भऽ चारिपर उतरि गेल, तेकर कारण भेल जे एक भाँइ बेटीक बाढ़िमे दहा गेला। ढेनुआर नक्षत्र जकाँ बेटीक आगमन जोड़ा-पल्ला जे अाबए लगलनि से ठीके सातसँ सतरह तँ नै मुदा एकसँ एगारह जरूर भऽ गेलनि। मुदा एकसँ एगारह होइतो हुनकर मुँह कहियो मलीन नै भेलनि। मनक विश्वास अंत धरि बनले रहि गेलनि जे प्रकृतिकेँ अपन गति छै, ओ अपन निअम-निष्ठासँ चलैए। से नै तँ एक कम्पनीक वस्तु एक रंग होइ छै मुदा तइमे ओहन मेल-पाँच केना भऽ जाइ छै जे मेल-पाँच भेलोपर चारि-पाँच वा पाँच-छहसँ आगू-पाछू नै होइत अछि। भऽ तँ ईहो सकैत छल जे एक रंगाहे होइत वा एकसँ पाँचो होइत वा आरो अन्तर भऽ सकै छल। मुदा से कहाँ होइए। जहिना एकसँ सए धरि गनू आ सएसँ एक दिस गनू पचास तँ बिच्चेमे रहत। तँए बेटा-बेटीक बाढ़ि अबौ आकि रौदी होउ, मुदा अपन व्यासक अनुकूले रहैत आएल अछि आ रहबो करत।
दोसर भाए जे बच्चेमे कुभेला भेलासँ गाम छोड़ि परदेश गेला। से पुन: घूमि कऽ नहियेँ एला। बाल-बोधकेँ सेवाक जरूरति होइ छै, होइत एलैए आ सभ दिन होइत रहतै। मुदा जखनि वएह बाल-बोध चेतन भऽ जाइ छथि तखनि हुनक विवेक की कहै छन्हि से तँ आनक-आन नै बूझि सकत। ओ अपने अपन कर्तव्यकेँ िनर्धारित कऽ जीवन-पथपर चलता। खैर जखनि धरतीए भूमि छी तँ जेतए बास करब ओकरे मातृभूमि बना लेब। तहूमे ओइ बच्चाक तँ अधिकार बनिए जाइए जेकर जनम जेतए बनि गेल हुअए। मुदा प्रश्न तँ अहूसँ आगू अछि। जौं धरती स्वर्ग वा वैकुण्ठ बनए चाहए तखनि अपनामे बँटि कऽ बनत आकि सम्मलित भऽ कऽ? जौं से नै तँ हम केतए छी, ई तँ देखए पड़त। मुदा मिथिलांचलोक भूमि तँ वएह भूमि छी जे सभ दिन प्रकृति प्रदत्त रहल अछि, अखनो अछि आ आगूओ रहबे करत। जौं से नै तँ कहाँ अरब करोड़पर लटकल आ करोड़ लाखपर। सभ दिन जहिना रहल तहिना अखनो अछि। भलहिंं केतौसँ हमहूँ कहिऐ जे छीहे।
तेसर भाँइक परिवार ऐ लेल आगू नै बढ़लनि जे शरीरसँ िनरोग रहितो मनसनक बच्चेसँ भऽ गेला। जइसँ ने बिआह केलनि आ ने कोनो भाँइक बात-विचारमे कहियो रहला। तहिना बाँकी भैयारी मिलि घरक मोजरे समाप्त कऽ देलकनि। मुदा तइले हुनको मनमे कहियो दुखो नहियेँ जनम लेलकनि। जखनि भाय सभ लगमे बैसथि तँ गरजि-गरजि बजथि जे मने सभ किछु छी। जे मनक मालिक ओ सबहक मालिक। मुदा भाएओ सभ बिना किछु टोकारा देने चुपे-चाप सुनि लैत जे अनेरे टोकने आरो बरदियाएब। से नै तँ एक झोंक बाजि नारद जकाँ वीणा हाथमे लेता आ जेम्हर मन हेतनि तेम्हर विदा हेता। असगरूआ परिवारमे एककेँ बौरने परिवारेक उसरन होइए मुदा गनगुआरि जकाँ एकटा टाँग टुटनहि की हएत। एक तँ परिवार, टोल, समाज गढ़ि लइए। हम सभ तँ कहुना तैयो चारि भाँइ बँचल रहबे करब। बाँझी लगने डारि फड़ै नै छै मुदा तँए ओ गाछसँ हटल रहैए, एहेन तँ नै होइत।
पिताक अमलदारीमे चाकर-चौड़गर, चौघारा घरक आँगन हथिसार सन दरबज्जा, चन्द्रकूप सदृश इनार, सरोवर सदृश बिनु जाठिक पोखरिक बीच जिनगीओ संयमित तँए हर-हर खट-खटक प्रश्ने किए उठत। ओना सातो भाँइक सातो काज सात रंगक। जिनगी लेल सातो उपयोगी मुदा गुण, बेवहार आ उपयोगक हिसाबसँ छोट-पैघ। हर-हर खट-खट नै होइक कारण एकटा दोसरो छल जे अपन-अपन बुधिक उपयोग कऽ स्वतंत्र रूपसँ अपन-अपन काज सम्हारै छला। एक काजमे ने करैक बखेरा ठाढ़ होइत जे एना-हेतै, एना नै हेतै। मुदा एक विचारमे तँ से नै होएत। समटल बिछानक सुख जहिना सुतिनिहारकेँ होएत, तहिना ने समटल परिवारोकेँ होएत। छोट ओसार रहत आ बच्चा बेसी रहत तँ ओंघरा-ओंघरा खसबे करत। खाइ काल भिन्ने छिपली-बाटी फुटत, जहिना वस्तु वेपारक सहायक छी तहिना वेपार उपयोगक। जइ वस्तुक जेते उपयोग जिनगी लेल होएत ओ वेपार ओते चतरैए। मुदा प्रश्न अछि जौं सभ फूल फूले छी तँ देवताक बीच बँटाएल किए अछि? जौं देवताक परसाद परसादे छी तखनि महादेव किए बॉतर?
अखनि धरि सतभैंया परिवारमे घराड़ीसँ लऽ कऽ बाध धरिक जमीनमे दुइए बेर बँटबारा भेल छेलनि जे खूटे-खूट भेल छेलनि मुदा ऐबेर रूप बदलि गेल। भीतरिया गुमराहटि आबि गेल छेलनि। मुदा खुलि कऽ आगू भऽ बजैले कियो डेग आगू नै बढ़बए चाहैत। जहिना सूखल जारनिक बीच आगि हवा पबिते धधकि उठैए तहिना पोखरिक लहरि जकाँ सतभैंया परिवारमे उठए लगलनि। कारणो छन्हि जे कहिया केतए जे कँचका ईटापर खपड़ा घर बनौलनि सएह अखनो धरि चलि आबि रहल छन्हि। निच्चाँ जहिना मुसहनि माटि भरल तहिना अकासक तरेगन जकाँ फुटल खपड़ा लग इजोत होइत। शुद्ध किसानक घर। चाहे खेतमे रहि बर्खा हुअए आकि सुतली रातिक बर्खा हुअए कोनो अन्तर नै। जहिना गोनरिक दुनू भाग एक्के रंग भेने उनटा-पुनटाक प्रश्ने नै, पहुलका चद्दरिक चारू भाग बरबैरे होइ छेलै आ जे बँचल अछि ओ अखनो अछिए! तहिना धोतीओक मुदा आजुक जे सिंह-मांगबला चद्दरि वा अन्य जे वस्त्र अछि ओ एकभग्गुए नै, संयुक्त परिवारक एकाकी रूप जकाँ बनि गेल अछि! जहिना जनमौटी बच्चा छोटसँ पैघ बढ़ैत सिरिफ मानवे नै महामानवो बनैए मुदा वएह मनुख मृत्युक पश्चात अछियामे जखनि जरबैले जाए लगैए तँ पैघसँ छोट बनैत-बनैत लोथरा जकाँ बनि जाइत अछि तहिना ने भऽ रहल अछि! ओना खूटे-खूट बँटनौं छुतकाबला केश कटबैकाल सभ बरबैरे भऽ जाइ छथि। बाधक जमीनमे कनी घटिओ-बढ़ी भेलनि मुदा घराड़ी आ पोखरिमे कोनो तरहक कमी-बेसी नहियेँ भेल छेलनि। अपन-अपन उपयोगक अनुकूल रहैत आएल छथि। मुदा सतभैंया परिवारकेँ गामक लोक एके परिवार बूझि ने कियो किछु बजैत आ ने किछु पुछैत। जइसँ पूर्बा-पछबाक कोनो लसरि नहियेँ लगल छेलनि। जखनि लसरिए नै तँ असरि किए । तेतबे नै, ईहो बुझैत जे जहिना गाछक डारि फुटने -छिटकने- फूल-फड़ थोड़े बदलि जाइ छै तहिना अनेरे देह रगड़ने तँ अपनो रगड़ा लगबे करै छै। मुदा से नै भेल, भऽ ई गेल जे सात भैयारीमे तीन भाँइकेँ सुखने गाछक डारि जकाँ चारिए टा रहि गेलनि। तहू चारिमे दूटा बँझियाइए गेलनि तँए फल-फूलक असे नै रहलनि। मुदा दुइओ भाँइ रहने चारि भैयारीक परिवार पसारै जोकर तँ भइए गेला। गड़बड़ एतबे भेलनि जे एक भाँइकेँ एक आ एक भाँइकेँ तीन बेटा भेलनि। एक रहितो मानवीय विचार आर्थिक विचारमे बदलिते रगड़ा-रगड़ी शुरू भेल। जखने तीन भाँइ एक दिस हएत आ दोसर दिस कियो असगरे पड़त तँ निश्चिते छह हाथ पएरक जगह दूटा हाथ-पएर झँपेबे करत। मुदा चद्दरि तँ ओइठाम ने झाँपि चारूकात अड़ियबैत जैठाम ओढ़िनिहारसँ डेढ़िया-दोबर होइत, से तँ परिवारमे भइए गेल छन्हि।
विचारवान परिवार सभ दिनसँ रहलनि जौं से नै रहलनि तँ आन-आन गाममे एहेन-एहेन परिवार मटियामेट भऽ गेल। मटियामेटे नै केते जहल भोगलक तँ केते अस्पताल, केते फाँसीपर लटकल तँ केते कपार फोड़ा मरल। मगर विचारेक चलैत ने परिवारकेँ ने कहियो सम्प्रादायिक आ ने जातिक हवा कनीओ डोलौलकनि। समैक प्रभाव तँ सभ किछुपर पड़िते अछि से तँ परिवारोमे भेलनि। ओना जेकरा समए कहै छिऐ -दिन-राति- ओइमे ओते बदलाव कहाँ आएल, किएक तँ अखनो बारहो मास आ छबो ऋृतु होइते अछि। अपन-अपन गुण-धर्म तँ सभ बँचौने अछि। मुदा एकटा गड़बड़ तँ परिवारमे भइए गेलनि। ओ ई जे एक भाँइक बेटा श्याम, भैयारीमे असगरे छथिन। असगर भेनाइ तँ बड़ पैघ बात नहियेँ भेल मुदा पिताक भैयारीमे छोट भाएक बेटा रहने किछु गड़बड़क संभावना तँ जनैमिए गेलनि।
बाबाक अमलदारीमे सातो भाँइक बीच बँटबारा भेलनि मुदा ओ पुन: समटा गेलनि। कारण ई जे शुरूमे तँ बँटबारा भेलनि मुदा तीन भाँइक परिवार घटने फेर समटा गेलनि। केना नै समटाइत, तीनूकेँ कियो पानिओ देनिहार तँ नहियेँ रहलनि।
चारू भाँइक बीच एहेन सम्बन्ध बनल रहलनि जे भीन-भीनौजीक परिस्थितिए पैदा नै लेलकनि। तेकर कारण भेल जे चारू भाँइक चारि तरहक कारोबार रहलनि। एक काजमे चारि गोटेकेँ रहने वैचारिक मतभेद होइक संभावना रहै छै। किएक तँ एक्के काज केते ढंगसँ कएल जा सकैए। तहूमे जखनि समैक मोड़ अबै छै तखनि काजोमे मोड़ अबै छै। सभठाम भलहिंं नै आबौ मुदा नहियेँ अबै छै सेहो नै कहल जा सकैए। चारू भाँइकेँ परोछ भेने परिवारमे भीन-भिनौजक संभावना बनलनि। संभावनाक कारण भेलनि जे एक भाँइकेँ एकेटा बेटा जखनि कि दोसरकेँ तीनिटा भेलनि। दू भाँइ तँ मेटाइए गेलखिन।
छोट भाएक बेटा रहितो श्याम भैयारीमे सभसँ जेठ खाली भैयारीएमे जेठ नै पढ़ै-लिखै दिस विशेष झुकान रहनि। एक तँ पढ़ैक लगन दोसर सुभ्यस्त परिवार रहबे करनि। मुदा तीनू भाँइ घनश्याम खेलौड़िया बेसी। सदिकाल सिनेमे-पत्रिका आ खेले-पत्रिका उनटा-पुनटा देखैत। पढ़ैपर तँ ओते नजरि नै, मुदा फोटोपर बेसी नजरि पड़ैत। ओना अखनि धरि श्यामक विचारमे कोनो दूजा-भाव नै आएल छेलनि जइसँ कोनो तरहक नीक-अधलाक प्रश्ने नै उठल छल। जे किछु कारोबार छेलनि सामूहिक छेलनि। तहूमे एकटा जबरदस गुण श्याममे छन्हि जे घरसँ बाहर धरिक जे कोनो काज होइ छन्हि ओ तीनू भाँइ -अपना लगा चारू- केँ जरूर जानकारीमे दइए दइ छथिन। मुदा भैयारीक संग दियादनीओ तँ बरबरि भइए जाइत अछि। एक बाप-माए वा सहोदर पीती-पितियाइनिक बीच जे सिनेह रहैत ओ तँ चारि गामक चारि दियादनी एने तँ किछु-ने-किछु गड़बड़ भइए जाइत अछि। कारणो छै, मिथिलांचलोमे एक सीमा कातक गाम आ दोसर सीमा कातक गामक बीचक दूरी खान-पीन, रहन-सहन, बोली-वाणीमे किछु-ने-किछु दूरी बनले आबि रहल अछि। तहूमे जइ इलाकामे बाढ़िक उपद्रव कम छै आ जइ इलाकामे बेसी छै, दुनूक जीवन शैलीमे बदलाब अबै छै। जखने जीवन-शैली बदलत तखने जीवन पद्धति बदलत। जखने जीवन पद्धति बदलत तखने जीवन लीला बदलए लगै छै। तहिना गाममे अखड़ाहा रहने किछु-ने-किछु लूरि कुस्तीक भइए जाइ छै।
तहिना मध्य मिथिलांचलक भाषामे पश्चिम भोजपुरी सीमा क्षेत्रक सुआसिन एने, भाषामे किछु-ने-किछु रूप बदलले रहै छै जइसँ, भाषा -बोली-वाणी- पर प्रभाव पड़ै छै। तहिना पूवरिया इलाका वा दछिनवरिया इलाकाक प्रभाव से पड़िते आबि रहल अछि। जहाँ धरि कुटुमैतीक प्रश्न अछि ओ तँ भागलपुरसँ मोतिहारी आ जनकपुरसँ सिमरिया धरि होइते आबि रहल अछि।
एकाएक श्यामक मनमे भैयारीक प्रति सिनेह किछु कमए लगलनि। सिनेहमे कमी एने काजमे कमी आबए लगलनि। जेना शुरूसँ परिवारक काजक जानकारी सभकेँ दैत अबै छेलखिन तइमे किछु कमी आबए लगलनि। तीनू भाँइ खेलौड़िया स्वाभावक रहबे करथि, तैबीच काजक आदेश कम पाबि आरो खेलौड़िया भऽ गेला। अखनि धरि घनश्यामक नजरिमे श्याममे कोनो कमी नै देखि पड़नि। हिसाबक जरूरते ने बुझथि। श्यामक मनमे िसनेह कमैक कारण भेल जे पत्नी सदति काल कानमे घोरि-घोरि पिअबनि जे सम्पति अपन आ सुख-मौज दियाद सभ करैए। पहिने तँ श्याम पत्नीकेँ सेवक बुझैत आबि रहल छला। ई नै बुझै छला जे दियादनीसँ दियादीओ ठाढ़ होइत अछि। मुदा विचारो तँ किछु छिऐ, अड़ि कऽ पत्नी पूजे करैकाल खिसिआ-खिसिआ बाजए लगलखिन-
“जइ पुरुखकेँ कोनो बात बुझैक ज्ञाने ने छै, ओ पुरुख नै पुरुखक झड़ छी।”
पत्नीक बात श्यामकेँ छातीमे धक्का देलकनि। मन कहए लगलनि जे झड़क अर्थ तँ ओ होइत जे कखनि अछि आ कखनि अपने झड़ि जाएत तेकर कोनो ठेकान नै। जे पाछू दिस ससरत ओ पौरुष केना पाबि सकैए। मुदा अखनि मुँह खोलैक तँ समए नै अछि सिरिफ सुनैक समए अछि। जहिना बाल्टी भरि पानिमे नेबो आ चीनी रखिए देने तँ सरबत नै बनैए। नेबोकेँ काटि कऽ गाड़ि रस मिलौल जाइत अछि तहिना चिन्नीओक अछि। जहिना एक शब्द वा एक पाँति पढ़लासँ बूझिमे नै अबैत, या तँ दोहरा-दोहरा पढ़लासँ वा अगिला-पछिला पाँतिक मिलानसँ बूझल जाइत अछि तहिना अगिला बातक प्रतीक्षामे श्याम आँखि उठा पत्नीपर देलनि। नजरिक पानि देखि पत्नी बूझि गेलखिन जे अगिला बात सुनैक प्रतीक्षा कऽ रहल छथि। जहिना मधुमाछीक सभ छत्तामे एक्के रंग मधु नै रहैत, कोनोमे कम तँ कोनोमे बेसीओ रहैत आ संग-संग नव-पुरान -पहुलका-पछिला- सेहो रहैए। तँए ठिकिया कऽ ओइ छत्ताकेँ पकड़ब बुधियारी छी जइमे डगडगी भरल नवका मधु रहैए। पुरना तँ दबाइ-दारू लेल नीक, खाइले तँ नवके नीक, तहिना वकील जकाँ अपन पक्ष रखैत पत्नी बजली-
“अखनि धरि अहाँ एतबो ने बुझै छिऐ जे चारू भाँइक बीच पनरहटा बाल-बच्चा आँगनमे अछि। पनरहोक खर्च तँ सागिरदेमे सँ चलैए। एके रंग लत्ता-कपड़ा, खेनाइ-पीनाइ अछि मुदा ई बुझै छिऐ जे ऐमे अपन केते हएत आ दियाद-वादक केतबे छै?”
श्यामक नजरि धँसए लगलनि। पत्नीक विचारमे किछु तत्व बूझि पड़लनि मुदा स्पष्ट नै भऽ सकल। प्रतीक्षाक नजरि उठा आगू दिस तकला। अवसरक लाभ उठबैत पत्नी दोहरौकनि-
“पनरहटा बाल-बच्चामे अपन तीनटा अछि। बाँकी बारह तँ भैयारीएक भेल। तइ संग अपने दू परानी छी आ ओ छह परानी अछि। कनी जोड़ि कऽ देखियौ जे अदहा हिस्सामे अपन केते हएत आ केते हुनका सबहक।”
श्यामक मन सहमलनि। मन कहलकनि जे पत्नी अक्षरत: सत्य कहलनि। सम्पतिक अर्थ होइ छै सुख-भोग आकि परसादी बाँटब।
पूजासँ उठि भोजन कऽ श्याम घनश्यामकेँ सोर पाड़ि कहलखिन-
“घनश्याम, दुनियाँक तँ बेवहारे भैयारीमे भीन होएब रहल अछि। अपनो सभकेँ कम नै निमहल। गाममे देखै छिऐ जे केते छौड़ाकेँ मोँछक पम्हो ने आएल रहै छै आ बापसँ भिन भऽ जाइए अपना सभ तँ सहजे धीगर-पूतगर भेलौं। भीन भऽ जाह।”
जेना धनश्यामो प्रतीक्षेमे रहए तहिना धाँइ दऽ बाजल-
“भैया, सभ दिन अहाँक आदेश मानैत एलौं, आइ नै मानब से उचित हएत। मुदा अहाँ जहिना जेठ भाय छी तहिना तँ रामो-बलराम अछि। भलहिंं ओ छोट भाए छी, जे कहबै से करत। मुदा तैयो बिना पुछने किछु नै कहब।”
“बड़ बढ़िया, अखनि जा कऽ पूछि लहक। सुति कऽ उठै छी तखनि फेर गप करब।” घनश्याम उठि कऽ विदा भेल।
तीनू दियादनीओ आ दुनू भाएओकेँ एकत्रित कऽ घनश्याम पुछलक-
“सबहक बीचमे कहै छी। भैया बजा कऽ कहलनि जे भीन भऽ जाह। से की विचार?”
बलराम कहलकनि-
“विचार की भैया, ओ असगर छथि तँ जीविए लेता आ हम तँ सहजे तीन भाँइ छी। हुनका जे मनो खराप हेतनि तँ ने कियो डाक्टरो ऐठाम लऽ जाइबला हेतनि आ ने बजारसँ दबाइ कीनि कऽ अनैबला हेतनि।”
घनश्याम कहलक बाँकी सभकेँ पुछलक-
“अहाँ सबहक की विचार?”
पहिल दियादनी कहलकनि-
“अपन परिवार बूझि नौरी जकाँ दिन-राति खटै छी तैपर जे पाँचो मिनट चाहमे देरी हेतनि तँ साँढ़-पारा जकाँ गर्द करए लगता। भने नीक हएत। जानो हल्लुक हएत।”
सुति उठि चाह पीब पान खा श्याम घनश्यामकेँ सोर पाड़लखिन। अबिते घनश्याम लगमे बैस कहलकनि-
“जे विचार अहाँक अछि भैया, से हमरो अछि। अखने बाँटि लिअ।”
घनश्यामक बोली सुनि श्याम सहमला। मनमे उठलनि, हम जे बुझै छिऐ तइसँ भिन्न ने तँ बुझैए। मुदा बात तँ आगू बढ़ि गेल आब जौं पाछू हटब सेहो नीक नै। बजला-
“बँटबारामे कोनो बेवधान तँ छहे नै। सभ किछु अदहा-अदही भेलह। तखनि बाप-पुरुखाक बनौल जेठौंस होइए से तँ तोहीं बजबह?”
श्यामक विचार सुनि घनश्याम कहलकनि-
“अहाँ पितासँ हमर पिता जेठ छला। संयोग नीक रहलनि जे भिनौजी नै भेलनि। जखनि पिताक अधिकारक हिसाबसँ आइ बँटै छी तँ हुनकर जेठौंस केते हेतनि से तँ हमर हएत किने?”
श्याम कहलकनि-
“देखह, तमसा कऽ नै बाजह। सभ दिन अपन सतभैंया परिवार विचारक परिवार मानल जाइत रहल अछि, तैठाम कनी-मनी चीज लेल झगड़ब नीक नै।”
घनश्याम मुड़ी डोलबैत बाजल-
“बात तँ बड़ सुन्दर आ बड़ सोझगर कहलौं मुदा एक वंशक सभ रहितो अहाँ अइल-फइलसँ रही आ हम सभ बँटाइत-बँटाइत एते बँटा जाइ जे घसाएल सिक्का जकाँ सभ किछु रहितो चलबे ने करी, से केहेन हएत?”
तैपर श्याम पुछलखिन-
“तोहर की विचार?”
घनश्याम कहलकनि-
“तीनू भाँइक विचार अछि जे घरसँ घराड़ी, खड़िहाँनसँ खेत धरि चारू भाँइ एकरंग कऽ लिअ। जौं से नै तँ...।”
श्याम प्रश्न केलखिन-
“तँ की?”
घनश्याम जवाब देलकनि-
“ई तँ माटिक चर्च केलौं। पोखरि सेहो तहिना बाँटब। जौं से दइले तैयार नै हएब तँ जमीनक फैसला जमीनपर हएत।”
श्याम पुछलखिन-
“सएह।”
घनश्याम कहलकनि-
“हँ, सोलहन्नी सहए।”
Subscribe to: Post Comments (Atom)


text:
फेर
पुछबनि
राकेश आ मुकेश गामेक
हाइ स्कूलक वर्ग दसममे पढ़ैत। एक तँ एकउमेरिया तैपर दुनूक मात्रिक एके गाम तँए
सम्बन्ध आरो बेसी गाढ़। गाढ़ सम्बन्ध तँ वएह ने भेल जे झगड़ा-मिलान सङ्गे एक
रहैए। तेतबे किए तहूसँ बेसी होइए। तीत-मीठ दुनू सङ्गे रहैए। तँए कि सना बटा कऽ
डलना तरकारी जे मसल्ला सभकेँ एकबट कऽ दइ छै, से भऽ जाइ छै? नै! से नै
होइ छै। होइ छै ई जे समए आ जगह पाबि वएह तीत होइए आ समए-जगह पाबि वएह मीठ होइए।
दस
घण्टी पढ़ाइक बीच नअम घण्टीक पढ़ाइ शुरू भेल। शिक्षक आबि जमीनक सर्वेक विषय
पढ़बए लगला। जलियाएल विषय तँए आन शिक्षक जकाँ धुर-झाड़ तँ नै बाजि पबथि मुदा मन
पाड़ि-पाड़ि बजने विद्यार्थी सभकेँ अकछाइत बूझि पड़लनि। मन मोड़ैले बजला-
“जोरू जमीन जोरकेँ नै तँ केकरो औरकेँ।”
लयवद्ध
पाँति तँए विद्यार्थी एकाग्र भेल। मुदा अपन विषयक नाङ्गरि पकड़ि पुन: शिक्षक
सर्वेक विषय पकड़ि लेलनि।
छुट्टीक
घण्टी बजल। सभ विदा भेल। विद्यालयक अाङ्गनक झुण्ड पतराइते राकेश-मुकेश एकठाम
भेल। झुण्डक हल्लो कमल। गप-सप्प करैक मौसम पाबि राकेश बाजल-
“जोरू जमीन जोरकेँ, नै तँ केकरो औरकेँ।”
अंतिम पेज........................
मुकेशक
चाइलेन्जकेँ राकेश केना नै स्वीकारैत। बाजल-
“घरवाली आ खेत-पथार तागतिक छिऐ जे हर्ही-सुर्ही नै सम्हारि पौत।”
गपक
क्रमक नाङ्गरि पकड़ि मुकेश बाजल-
“जहिना सुरेबगरहा लेल सुरेबगरही घरवाली होइ छै तहिना नेङ्गरा लेल नेङ्गरीओ
होइ छै, तखनि केना बुझलेँ?”
दुनूक
बीच प्रश्नपर रग्गड़ नै होइत, नीक-बेजाएक सीमापर हरदा-हरदी कहि मानि लैत। राकेश
मानैत बाजल-
“तूँ की बुझहै छीही, बाज।”
राकेशक
बात सुनि मुकेशक मनमे खुशी उपकल। खुशीओ केना नै उपकैत, केतौ बिनु पुछनौं
ढाकीक-ढाकी बात छिड़ियाइत रहैए आ केतौ सुनिनिहार स्वयं जिज्ञासु होइए। बाजल-
“खेत-पथारक सङ्ग जेकर जोर भेल अछि ओकरे ने ओ भेल आकि दोसराक?”
ओना
अखनि धरि राकेश-मुकेश अपना मतभेदकेँ अपने विवेके फरिछा लइ छल मुदा से नै भेल।
रक्का-टोकी शुरू भेल, रङ्ग-बिरङ्गक शब्दवाण चलए लगलै। विद्यालयसँ घर लग दुनू
पहुँच गेल मुदा फरिछौट नै भेल। अन्तमे दुनू सहमत भेल जे काल्हि ओही मास्टर
साहैबकेँ फेर पुछबनि।¦३४६¦
३१ जनवरी २०१४


text:
मैथिली किस्सा : एक समय गोनू झा गरीबीक दिन काटि रहल छलाह। एकटा सेठसं ओ सय टाका कर्ज लेलनि। ओकर सुदि बढ़ैत गेल, जे हजार धरि ठेकि गेल। एक दिन सेठजीकें पता लगलनि जे गोनू झाक पुत्र के विवाह भ रहल छैन। ओ सोचलनि जे ऐन मौका पर ओत पहुँचल जाय। अपन इज्जति बचयबाक लेल ओ कर्ज अवश्य द देताह।
गोनू झा पाहून परकक सेवा – सत्कारमे लागल छलाह। सेठजीकें देखि़ते हुनकर प्राण सुखा गेलनि। मुदा अपन बुधिसं काज लेलनि। ओ खूब आदर सत्कारसं हुनका बैसोलनि तथा काफी विन्यासपुर्वक भोजन करओलनि। सेठजी हुनकर एहि व्यवहारसं अति प्रसन्न भेलाह। गोनू झा हुनका भोजनोपरान्त एकांतमें ल जाक अनुनय कयलनि -सेठ जी, हमरा पूस मास धरिक समय दिअ। हम ओहि मासक पूर्णिमाके सुदि समेत अपनेक मुरि सधा देब।
गोनू झाक आवभगतसं प्रसन्न सेठजी हुनकर बात मानि गेलाह। धीरे धीरे कातिक बीतल। आगहन सेहो समाप्त भेल। पुसक पूर्णिमा सेहो लगचिया गेल। ठीक पूर्णिमाकें सेठजी गोनू झाक दलान पर छलाह। मुदा गोनू झा त पूर्वहिसं तैयार छलाह। सेठजीक अयबाक खबरि लागिते ओ एकटा रस्सी लेने आगनसं बहरयलाह आ लगक गाछ पर चढ़ी गेलाह। रस्सीक एक छोर गाछमे बान्हि दोसरसं अपन गर्दनमे ससरफानी लगा लेलनि।
इहो पढू : मैथिली किस्सा – गोनू झा के बंगौर के चोरी
इ सभ देखि सेठजी विचलित भ उठलाह – ई की करै छी गोनू बाबू? गोनू झा बजलाह – “सेठ जी, अहाँ हमर जीवनकें नर्क बनाक राखि देलहूँ अछि। हमर इज्जति धरि माटिमे मिला देलहूँ। एहन जिनगीसं मृत्यु नीक। आइ हम अपन जीवनकें अन्त क लेब। आब आहांकें ब्रह्महत्या लागत आ हमरा सदाक लेल कर्जसं मुक्ति भेटी जायत।”
गोनू झाकें बुझबयाक उधेश्यसं सेठजी हुनका कहलथिन जे – “एहि लेल ई बात नीक नहि। अहाँ नीचा उतरि आउ आ एखन जतवे होइए, ततवे द दिअ।” मुदा गोनू झा अपन जिद पर अड़ल छलाह। गोनू झा कहलथिन – “आब त अहाँकें ब्रह्महत्याक पाप लगबे करत, ओ ताहि कारण राजा अहाँकें फाँसी पर लटका देताह।”
सेठजी हुनका कहलथिन – “अहाँ उतरि जाउ गोनू बाबू, हम अहाँक आधा सुदि माफ़ क देब।” तै पर गोनू झा कहलथिन – “अहाँ पूरा सुदि माफ क देब, हम तैयो नहि उतरब।” सेठ जी कल जोड़ी लेलनि। मुदा गोनू ताहू पर नहि घमलथिन। आ अपन गरदनिमे बान्हल रस्सिकें कमय लगलाह। सेठ जी घबड़ा गेलाह आ कहलथिन – “अहाँके हम पुरोसं कम क देब। जतबे होअय ततवे दिअ। मुदा गाछ्परसं उतरि जाउ। हमरा संकटमे नहि दिअ।”
इहो पढू : मैथिली किस्सा – गोनू झाक बिलाड़ी
मुदा गोनू झा अपन गरदनि़क रस्सी कसिते जा रहल छलाह बजलाह – ‘सुनै जाइ जाउ ओ गौआँ सभ, ऐ सेठसं आजिज भ हम आत्महत्या क रहल छी। अहाँ सभ कने राजाकेँ ई खबरि पहुँचा दिअनु।” हुनकर एहि क्रियापर गामक लोक सभ जमा होब लागल। सेठ जी अनुनय करैत बजलाह – “गोनू बाबू अहाँ गाछपरसं उतरि जाउ। हम मूरमे सं सेहो आधा माफ क देब। अहाँ मात्र पचास टाका द दिअ।”
गोनू झा बजलाह – “हमरा लग त एकटा दोकड़ा नहि अछि।” तहन सेठ जी बजलाह – “नहि अछि त कोनो बात नहि। अहाँकें हम एक मासक समय आओर दै छी। तै पर गोनू झा बजलाह – “सुनी लै जाउ ओ गौआँ सभ! ई हमरा एक मास धरि तंग नहि करताह। सेठ जी बजलाह – “गोनू बाबू हम एक माससं पूर्व अहाँ ओतय टपबो नहि करब।” तहन गोनू झा बजलाह – “अच्छा त हम उतरि जाइ छी।
एक मासक बाद ठीक ओही दिन गोनू झा आंगनमे एकटा यगकुंड बनओलनि। कुंडक आगू कागजक पुतरा रखलनि आ ओकर भीतर आगि। आ ओकर भीतर आगि। आ ओकर ऊपरमे एकटा बासनमे कडू तेल बड़क लेल राखि देलनि। पलथी मारि कातमे एकटा कमंडल राखि भजन गाबय लगलाह। तखने सेठ जी पहुँचलाह। हुनका पूजा करैत देखि चुपचाप बैसी रहलाह। किछु काल धरि त गोनू झाक ध्यान टूटबाक प्रतीक्षा कयलनि। भोरसं सांझ भ गेल मुदा हुनकर ध्यान नहि टूटल। अंतमे ओ हुनक देहकें झिकझोरि देलथिन।
इहो पढू : मैथिली किस्सा – गोनू झाक चारिटा बेटा
गोनू झाक ध्यान भंग होइते ओ क्रोधसं लाल भ उठलाह – “सेठजी तों हमरा ध्यान भंग क भगवानके कुपित कयलह अछि। तोहर सर्वनाश निकट छह। ठहरह, पहिने ऐ पुतराकें भस्म क अपन मंत्रक जाँच क ली, तखन तोहरी भस्म करैत छी।” ई कहैत गोनू झा कमंडल उठओलनि।
ओहिमेसं एक चुरुक जल बहर कयलनि। तत्पशचात क्रोधक संग ओहि कागजक पुतरा पर जलक छीटा मारलनि। छीटा कड़कैत तेलमे पड़ल आ आगि तुरत दहकि उठल। पल भरिमे कागजक पुतरा जरि क छाउर भ गेल। गोनू झा जखन सेठ जी दिस घुसलाह आ कहलथिन – “देखि लेलह हमर सिद्धि! आब हम तोरा भस्म करैत छी।” एही देख सेठ जी ओतयसं पड़यलाह। ओय के बाद फेर कहियो खोज कर नहि अयलाह।
गोनू झा के किस्से: गोनू झा एकटा सेठसं सय टाका कर्ज लेलैथ
➥ गोनू झा के और किस्सा पढ़ैय के लेल क्लिक करू।
(Read all latest Maithili News, Gonu Jha News Headlines in Maithili and Stay updated with Maithili Samachar)


text:
हम्पी
हम्पी (कन्नड: ಹಂಪೆ Hampe) एकटा गाउँ छी जे भारतक कर्नाटक राज्यक उत्तरमे अवस्थित अछि । हम्पी मध्यकालीन हिन्दू राज्य विजयनगर साम्राज्यक राजधानी छल । तुङ्भद्रा नदीक तट लग स्थित ई नगर आब हम्पी (पम्पा सँ नामाकरण) नाम सँ जानल जाइत अछि आ आब एतेक मात्र जिर्ण अवशेष बाँकी रहल अछि । ई अखनो महत्वपूर्ण आस्थाक केन्द्र अछि जाहिमे सँ सब सँ महत्वपूर्ण विरूपाक्ष मन्दिर छी संगे एहि प्राचीन सहरमे बहुतेक भिन्न भिन्न धरोहरसभ रहल अछि । एकरा देखला पर एहन लागैत अछि कि कोनो समयमे एतेक एकटा समृद्धशाली सभ्यता निवास करैत छल । भारतक कर्नाटक राज्यमे स्थित ई नगरक जिर्ण धरोहरसभके युनेस्कोद्वारा सन् २००६ मे विश्व सम्पदा क्षेत्रमे सामिल कएल गेल छल ।[१] प्रत्येक वर्ष यतय हजारोक सङ्ख्यामे पर्यटक तथा तिर्थ यात्री आबैत अछि । सन् २०१४ क एक तथ्याङ्क अनुसार कर्नाटक राज्यक एतिहासिक स्थानसभमे हम्पी, इन्टरनेट खोज साइट गुगलमे सब सँ बेसी खोज कएल गेल स्थानमे जगह बनेनाए छल ।[२]
इतिहास[सम्पादन करी]
दृश्यसभ[सम्पादन करी]
हम्पी चित्र दीर्घा[सम्पादन करी]
सन्दर्भ सूची[सम्पादन करी]
- ↑ "Group of Monuments at Hampi", World Heritage, अभिगमन तिथि २००६-१२-२०।
- ↑ "Hampi most searched historical place in Karnataka on Google", economictimes.indiatimes.com, अभिगमन तिथि २०१४-०८-२६।


text:
100 करोड़ क करत निवेश, एखन होइत अछि असेंबली
नई दिल्ली। पंजाब क ट्रैक्टर निर्माता कंपनी सोनालिका कारोबार क विस्तार करैत बिहार मे 100 करोड टकाक लागत स कारखाना क विस्तार करत। संगहि कंपनी अमेरिकी बाजार मे ट्रैक्टर बिक्री शुरु करबाक तैयारी मे सेहो अछि। कंपनी सालाना पांच हजार करोड क कारोबार क रहल सोनालिका समूह क चेयरमैन एल.डी. मित्तल कहला अछि जे बिहार मे पटना स सटल फतुआ औद्योगिक क्षेत्र मे कृषि उपकरण क संग संग आब ट्रैक्टर कारखाना सेहो लगाउल जा रहल अछि।
ओ कहला जे पटना मे 100 करोड क लागत स कलपुजरा कए जोडबा लेल असेंबली लाइन पहिने स बनल अछि। एहि मे 100 करोड क आओर निवेश कैल जा रहल अछि जाहि स ओहि ठाम पूर्ण रूप स ट्रैक्टर उत्पादन भ सकत। एहि ठाम स सालाना 20,000 ट्रैक्टर तैयार कैल जाएत। फार्ब्स इंडिया पत्रिका क ताजा संस्करण मे मित्तल कए 100 धनी भारतीय व्यावसायी क सूची मे 75म स्थान भेटल छल। हुनकर संपत्ति 78 करोड 50 लाख डालर बताउल गेल अछि।
सोनालिका समूह 2011-12 मे असगर ट्रैक्टर क बिक्री स 2,400 करोड क करोबार केलक अछि आ करीब 300 करोड क मुनाफा कमेलक अछि। पंजाब मे होशियारपुर मे कंपनी क सबस पुरान कारखाना अछि, एकर अलावा हिमाचल प्रदेश मे उना मे सेहो कारखाना अछि। बिहार मे कंपनी इ तेसर कारखाना होएत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna
सोनालिका समूह करत बिहार मे ट्रैक्टर निर्माण
100 करोड़ क करत निवेश, एखन होइत अछि असेंबली


text:
एहि सं पहिने एकटा आओर फिल्म फेस्टिवल केर आयोजनक घोषणा लोकक ध्यान खिचने छल. असल मे ओ दड़िभंगा इंटरनेशनल फिल्म फेस्टिवल छल. जारी विज्ञप्ति सं ई स्पष्ट भेल छल जे ओ आयोजन मैथिली फिल्म फेस्टिवल सं फराक अछि जे २०१३ केर पूर्वार्ध मे होयत. फिल्म प्रेमीक दुनू हाथ मे लड्डू छल. एहना मे मैथिली फिल्म फेस्टिवल केर डेट घुसकने दड़िभंगा इंटरनेशनल फिल्म फेस्टिवल केर मादें सेहो प्रश्न ठाढ़ होइछ. मैथिली फिल्म फेस्टिवल आ दड़िभंगा इंटरनेशनल फिल्म फेस्टिवल दुनू संगे होयत? वा कनिए आगां-पाछां? जओं से होइत अछि त' दुनू आयोजन कें घाटा होयत.
मैथिली फिल्म फेस्टिवल केर डेट घुसकल त' आब कहिया होयत से मास आ साल त' ज्ञात अछि तिथि अघोषित अछि. सूत्र सं भेटल जनतबक अनुसार फेस्टिवल केर डेट कतिपय कारणें घुसकाओल गेल अछि. पहिल कारण जे मानल जाइत अछि, एहि आयोजन कें राजनितिक गहमागहमी सं नवम्बर मे ओतेक प्रकाश नहि भेटत. एहि आयोजन मे राजनितिक लोकक संग पत्रकार सभ सेहो जुटल छथि, जे लोकनि नवम्बर मे ई आयोजन करबा सं बचय चाहैत छथि. मैथिली कार्यक्रम केर स्पोंसर भेटब अत्यंत कठिन अछि. संभव अछि एहू ल' कें एकरा घुसकाओल गेल अछि. संगहि नवम्बर मे भेने समय कम अछि आ आयोजक पूर्ण रूपें तैयार नहि भ' सकलाह अछि. ओना बैसार केर पूरा श्रृंखले अछि. मुदा तैयारी नहि भेल हो से कहल जा रहल अछि. ओना आयोजक दिस सं फिल्म व्यक्तित्व सभ द्वारा समयाभाव केर बहन्ने डेट घुसकयबाक बात सोझा आबि रहल अछि. जे हो मुदा एहना मे अयोजनक विश्वसनीयता ओ फिल्म प्रेमीक उत्साह मे बट्टा त' लगिते अछि. देखबाक चाही आगां की आ कोना होइत अछि? (Report: मिथिमीडिया सिने ब्यूरो)


text:
मैथिली किस्सा : गोनू झा पर गामक लोक बड़ कन्हुआयल रहैत छलाह। हुनकर उन्नतिसं लोककेँ ईर्ष्या होइत छलनि। हुनका लोकनिक सम्मिलित प्रयाससं गोनू आ भोनू दुनु भाइमे झगड़ा भ गेल। मुदा एकटा महींस आ कम्मल बचि गेल जे बँटा नहि सकल। एहि पंचैतीसं गोनू बड़ दुखित रहैत छलाह।
महींसकें दिन भर खुअबैत – पोसैत छलाहआ दुध दुहैत छलाह भोनू। जाड़क मास रहबाक कारणे दिन भरि त कम्मल गोनुकें रहैत छलनि, मुदा राति क ओ भोनुक भ जाइत छलनि। गोनुकें हरलनि ने फुरलनि, किछु दिनक बादसं दिन भरि त कम्मलकें ओछान बना ओछब लगलाह मुदा साँझ होइतहि भिजा देथि।
तहिना महींसक जखन दुहबाक समय होइक, ओ ओकरा छौंकी ल क छौंकिआब लागैत छलाह। ऐसे भोनुकें लेनीक देनी पड़ी गेलनि। जखनहि ओ दुध दुह लेल बैसथि कि गोनू झा छौंकी ल क तैयार। तहिना हुनकर भाई रातिक भीजल रहने कम्मलक उपयोग नहि क पबैत छलाह।
इहो पढू : मैथिली किस्सा – गोनू झाक माछ आ नौआ
तमसायल भोनू पुनः पंचैती बैसओलनि। गोनू कते कहलथिन जे पंचक चक्कर मे नहि पड़ह, नहि त बिलटि जयबह। मुदा ओ माननिहार नहि। पंच सभ बैसलाह, मुदा गोनुक तर्कक सोझाँ सबहक मूहँ फक्क रही गेलनि। कारन पंचैतीक अनुसार ओ अपन समानकें कोना कोन रूपें उपयोग करताह
तकर हिदायत त नहि देल गेल रहैक। अन्तमे पंच सभ अपन मूहँ लेने बिदा भेलाह तथा गोनू झा भोनूकें पंच सभ चालिक मादे बुझा तथा ओकरा पटिया अपना दिस क लेलनि। ओ दुनु पुनः संगे रह लगलाह।
एक दिन गामक मुखिया राज दरबारमे पहुँचलाह तथा महींसक प्रशंसा करैत गोनुक राजाक प्रतिये घृणा-भावक बखान करय लगलाह। राजाक तुंरत फरमान बहरायल। चारि सिपाही गोनू झाक गाम दौड़ल। मुदा गोनू झा महींस देवासं साफ़ मुकरि गेलाह। सिपाही मुँह बिधुअओने घुरल। राजाकें पता लागिते आगि लेसि देलकनि। आ तुरत दोसर सिपाही आदेश देलनि जे एखनि दुटा कसाइकें पठा ओकर महींसकें बाधेमे मारि देल जाय।
इहो पढू : मैथिली किस्सा – ‘गोनू झा’ के स्वर्ग से बजाहट
एहि आदेशक जखन गोनू झाकें भनक भेटलनि त सोझे दरबारमे पहुँचलाह – सरकार महींस हमर बड़ हडाहि अछि। एकरा मर बाबाइये देल जाय मुदा एकटा निवेदन जे ओकर खाल हमरा भेटबाक चाही। राजा द्वारा प्रशन कयला पर गोनू झा कहलथिन जे हम ओकर खालसंएक नहि हजार बना लेब। राजा गोनुक बुरबकइकें सहर्ष स्वीकार लेलनि।
महींस मारल गेल। गोनू खाल लेने बाध-बोनमे बौआइत रहलाह। अन्तमे एकटा गाछ पर जा बैसि रहलाह। दिन रातिमे परिवर्तित भेल। निसभेर रातिमे दू टा चोर चोरी क क घुरल अबैत छल। ओ सभ ओहि गाछ तर अपन समानक बंटबारा कर लेल बैसल। एक टा चोरकें कने कम सुझैत छलैक। तं ओ कहलक जे भाइ, ठीक सं बाँट-बखरा करिह, नहि त बज्र खसतौक।
इहो पढू : मैथिली किस्सा – गोनू झाक पुरस्कार
गोनू झा सभ टा गप्प सुनैत छलाह। एन मौकपर ओहि खालकें चोरबा सभपर फेकलनि। ओ सभ तकरा वास्तवमे बज्र बुझि सब किछु छोड़ी-छाड़ी भागल। गोनू चैनसं नीचा उतरलाह आ सभ वस्तुजात ल घर विदा भ गेलाह। रातुक घटनाक कानोकान खबरि पूरा गाममे पसरि गेल। किछु माउग एकर रहस्य पता लगाब लेल हुनकर कोंटा धयलक।
गोनू झा पत्नीसं झगड़ाक नाटक रचा एहन-एहन बात सभ बजलाह जे दोसरे दिन गमक सभ महींस कसाइयक ठेहापर चढ़ी गेल आ धन-सम्पत्तिक प्रतीक्षा गामक लोक जंगलमे भगवानक प्रतीक्षा करैत रहलाह। कियक तs गोनू झाक अनुसार भगवानहि द्वारा हुनका अतेक धन-सम्पत्ति प्राप्त भेल छलनि। मुदा कतहु किछु नहि भेटलनि। सभ मुँह विधुऔने अपना घर घुर लगलाह तथा गोनुकें देखि नुकाय चाहलनि।
➥ गोनू झा के और किस्सा पढ़ैय के लेल क्लिक करू।
(Read all latest Maithili News, Gonu Jha News Headlines in Maithili and Stay updated with Maithili Samachar)


text:
मैथिली किस्सा: एक समयक बात अछि, कोशी नदीके किनारे एगो गुरु अपन चेला चिंतामणि के संग कुटिया बना के रहय छैलैथ। एक दिन गुरु आ चेला दुनु गोटे तीर्थयात्रा पर निकललाह। बहुत दूर चलला पर दुनू गोटे एगो अनजान नगर में पहुँचलाह।
नगर पहुँचला पर एगो बगीचा में खोपड़ी बना के बैसलाह। दुनु आदमी केँ भूख लागि गेल छलनि त गुरु अपन चेला चिंतामणि के एक रुपया द के कहलखिन जे बजार से कोनो बढ़िया सब्जी ल आ। चिंतामणि रुपया ल के बजार पहुँचल आ सब्जी सब के रेट पूछह लगलाह।
चिंतामणि के इ देख के बहुत आश्चर्य भेल जे बजार में प्रायः सब सामान एक टके सेर के रेट से बिकाइ छल, सब्जी, दूध, दही आर मिठाई भी सब ऐके रेट छल। चिंतामणि एगो मिठाई के दोकान पर गेलाह आ दोकानदार सँ पूछलखिन्ह जे- इ मिठाई के की रेट छै, अहाँ कतेक पाई लेब?
दोकानदार कहलकनि- हम अहाँ सँ एक रुपया सेर के हिसाब सँ मिठाईक रेट लेब। चिंतामणि सोचलथि जे ई नगरी सबसँ सस्ता छैक, अहि सँ सस्ता दोसर ठुम सामान नय मिलत। ओ ओत से ठेर रास मिठाई किन के गुरूजी के पास एला आ बजार के सब समाद कहलखिन।
इहो पढू : मैथिली किस्सा – “बगिया के गाछ”
चिंतामणिजी गुरूजी सँ कहलखिन गुरूजी हम अहि नगरी मे रहब कियेकी अहिठाम सब किछ बहुत सस्ता भेटैत छैक अहि सँ सस्ता दोसर नगरी मे नञि भेटत आर भोजन सेहो बहुत स्वादिष्ट होइत अछि। चिंतामणि के बात सुनि के गुरूजी ध्यानमग्न भ के कहलखिन- चिंतामणि ई नगरी से दुनु आदमी के जते जल्दी भ सके बिदा भ जेबाक चाही। ई अंधेर नगरी ऐछ अहि ठाम के राजा महा चौपट आर मुर्ख ऐछ।
गुरुजी कहलखिन- चिंतामणि अहाँ अहिठाम नञि रहू कियेकी अहि नगरी मे भारी संकट आबय बला अछि। अहाँ केँ अपन जानक बलिदान देबय पड़त। लेकिन चिंतामणि गुरुक बात नञि मान्अलथि ओ कहलक गुरुजी अहाँ के आज्ञा होय त अहिठाम किछ दिन रैह जाऊं।
गुरुजी कहलखिन- ठीक छै किछ दिन बढ़िया भोजन खा पी क सेहत बना लिय। ई कैह के गुरूजी ओत से बिदा भ गेला। चिंतामणि केँ अहिनगरी मे बहुत सुख आर आनंद आबय छलनि। रोज भोर के नगर में भिक्षा मांगै लेल जाय छलैथ आ एक दू रुपैया जे होय छलैन ओय से खूब मिठाई खरीद के खाय छलैथ। टके सेर के भाव से खाना मिलै छल तहि सँ खा पी क बहुत मोटाक सिल भ गेलथि।
ऐ तरह समय बितलगेल भादव के महिना सेहो आबिगेल छल, कोसी नदी मे बाढ़ि सेहो आबी गेल तहि सँ कतेक गाम सेहो दहा गेल छल, ओही नगरीमे सेहो पानि आबिगेल छल। ओय नगर में एगो मंगला नाम के आदमी रहै छल, एक दिन बाढ़ि में मंगला अपन जान बचबैक खातिर अपन घर-आँगन छोड़ि के भागिगेल आ बच्चा सभ के सेहो घर में छोड़िक चलि गेल छल। ओकर घर-द्वार सभ खसि पड़ल ताहि सँ ओकर बेटाक मृत्यु भ गेल छलय।
ई बात पूरा नगर मे सोर भ गेलय जे मंगला अपन जान बचबै के खातिर अपन बेटाक बलिदान द् देलक ई बात ओही नगरी के राजा क खबर भेलनि त राजा तुरंत अपन सेनापति सँ कहलखिन जे मंगला क खोजि क ला हम ओकरा फाँसीक सजा देब ओ बहुत जुर्म केलक हन।
इहो पढू : मैथिली किस्सा – ‘गोनू झा’ के स्वर्ग से बजाहट
सेनापति मंगलाक खोजि के राजदरवार मे पेस केलक, ओकरा सँ राजा कहलखिन रोऊ मंगला तू ई गलती किये करले? मंगला बाजल- हजूर हम त कुनू गलती नञि केलहुँ, हम त बच्चा के छोड़िये टा क भगलहुँ ई गलती त राजमिस्त्री केलक जे हमर घर के छत ठीक सँ नञि बनेलक।
राजाक हुकुम भेलनि जे जल्दी सँ जल्दी राजमिस्त्री केँ दरवार मे पेस करलए जे ओ बड गलती केलक जे कच्चा मकान बनेलक।
दोसर दिन राज मिस्त्री राजदरवार मे हाजिर भेलाह ओ राजा सँ कहलखिन हजूर गलती हम नञि केलहुँ, हम तँ छते टा बनेलहुँ, गिलेबा ख़राब त हमर हेल्फर चुनचुनमा केलक आब अहीं कहू हमर कतय गलती अछि।
राजा फेर सेनापति केँ आदेश देलखिन जे चुनचुनमा केँ जल्दी बजाक लाऊ। तेसर दिन चुनचुनमा राजदरवार मे हाजिर भेल। राजा हुनका सँ पुछलखिन जे रोऊ चुनचुनमा तू एहेंन गलती कियेक करले…?
चुनचुनमा बाजल हजूर सभटा गलती हमही नञि केलहुँ गलती तँ ओही मईटो मे छल जे ओ मईट बलुवाहा छल तैयो हम मज़बूरी मे गिलेबा बनेलहुँ कियेकी हमरा पाई के बहुत जरुरत छल। इहे हमरा सँ गलती भेल। आब हजूर हमरा अहां जे सजा दी सभ हमरा मंजूर अछि।
इहो पढू : गोनू झा के माँ कालीक साक्षात दर्शन
राजा चुनचुनमा के फाँसी के सजा सुनेल्खिन। राजा चंडाल केँ चुनचुनमा के लेल फाँसीक फंदा तैयार करे के आदेश देलखिन चंडाल फाँसीक फंदा अपन हिसाब सँ तैयार केलक, चारिम दिन चुनचुनमा केँ फाँसी के फंदा पर चढ़ाओल गेल। फाँसीक फंदा लम्बा-चौरा छल, चुनचुनमा बहुत दुबर पातर ताहिसँ ससरिके फाँसीक फंदा सँ निचा उतरि गेल आ बगल मे जा कए ठाढ़ भ गेल।
सब कियो टकटक देखते रहि गेल। चंडाल चुनचुनमा केँ दुबारा फाँसीक फंदा पर चढ्बए लागल। मुदा राजा ओकरा मना क देलखिन।
राजा क हुकुम भेलनि जे चुनचुनमा केँ दुबारा सजा नञि हेतनि कियेकी राजदरवारक नियम होइत अछि जे एक आदमी केँ सजा एके बेर होइत छैक। ताहि दुवारे अहि फंदा पर ओकरा सजा भेटतनि जकर गरदनि अहि फंदा मे ठीक सँ बैसतैक। राजा सेनापति केँ आदेश देलखिन जे अहाँ आसपास से फंदा क हिसाब सँ कुनू आदमी पकड़ि क लाऊ जे मोट-सोट होय, हम ओकरा फाँसीक सजा देबय।
सेनापति पूरा राज मे घुमल हुनका चिंतामणिक घर पर नजर गेल, तखन चिंतामणि घर के बाहर में तेल-मालिश आ कसरत करैत छलाह। सेनापति के चिंतामणिक गरदनि फंदाक हिसाबे सही बुझेलनि। राजा केँ जे आदेश रहनि से ओ चिंतामणि सँ सुनेलखिन। राजाक आदेश सुनि कए चिंतामणि बहुत चिंतित भेलाह, ओ सोचए लगलाह की आब हम की करी चारू दिस हुनका किछ नञि सुझैत छनि। तखने हुनका गुरूजीक बात याद परलनि ओ सोचलथि जे आब हमरा अपन जानक बलिदान सँ गुरुवेजी टा बचेताह दोसर कियो नञि। चिंतामणि गुरुजीक ध्यान करए लगलाह।
बनदे बोदमयंनितयंग गुरुर शंकर रूपनं! यमासर्तोही बक्रोपि चन्द्रः सरबस्तर बन्देयेत!!
गुरुर ब्रह्मा गुरुर विष्णु गुरुर देवो महेश्वर:! गुरुर साक्षात् परम ब्रह्म तस्मै श्री गुरुवे नम:!!
अखंडमंडलाकारंग व्याप्त येनग चराचरम! तत्पदं दर्शितंग तस्मै श्री गुरुवे नम:!!
अज्ञान तिमरामिराधस्य ज्ञानानां शलाकय:! चक्षुरपितयेंग तस्मै श्री गुरुवे नम:!! इत्यादि।।
चिंतामणिक स्मरण केला सँ गुरूजी केँ अचानक याद अलयनि जे हमर चेला चिंतामणि काफी संकट मे फसल छथि। हुनका अहि संकट सँ उबारनाय हमर धर्म अछि। गुरूजी फेर ओही नगरी मे वापस आबि गेलाह आ चिंतामणि सँ हुनकर वार्तालाप सेहो भेलनि। गुरूजी सब बात सँ अवगत भेला के बाद चिंतामणि केँ बोल भरोस देलखिन जे अहाँ चिंता जूनि करू हम आबि गेल छी। आब हम जेना कहै छी तहिना करू।
इहो पढू : मैथिली किस्सा – गोनू झाक पुरस्कार
सेनापति चारिम दिन चिंतामणि के राज दरवार मे हाजिर केलक। राजा हुनका फाँसी के सजा सुनेलकनि। तखने गुरूजी राजा सँ अर्जी केलनि हे राजन चिंतामणि एखन नवयुवक छथि हम बृध सेहो भ गेल छी आ अहि फंदा मे हमर गरदनि ठीक सँ बैसतैक ताहि दुवारे अहाँ हमरा फाँसी के सजा दिअ। ओमहर चिंतामणि सेहो कह लागल जे नय-नय पहिले हमरा फाँसी के सजा दिअ।
चंडाल के एक तरफ गुरूजी फाँसी दै के लेल माइर करै छलैथ दोसर तरफ चिंतामणि। ई देख के राजा कहलक- “कि बात छै? फाँसी के नाम सुनि के सब बेहोश भ जाय छै आ अहाँ दुनू गोटा आपसे में माइर क रहल छी।” गुरूजी त एहि फिराक में छलैथ ओ कहलखिन हमरा फाँसी के सजा दिअ जे हम अहि फाँसी पर चढ़ि क स्वर्गलोक चलि जायब जाहिसे हमर तीनो लोक मे जय-जय कार होमए लागत। आ एखुनका मुहूर्त भी बढ़िया अछि एखन जे फाँसी पर चढ़त ओकरा अगला जनम में अहाँ के राज्य से पांच गुना नमहर राज्य मिलत।
ई बात सुनि कए राज दरवार मे जतेक लोक सभ बैसल छल सब कियो बेरा-बेरी राजा सँ अर्जी आर विनती केलथि जे हे राजन अहि फाँसी पर चढ़ि क हम स्वर्गलोक जायब, जाहिसँ हमर जय-जय कार तिनोलोक मे होयत। राजा जे छल उ एक नंबर के लालची भी छल।
ई बात सुनि क राजा अपना मोन मे विचार केलथि जे कियेक नञि हमही अहि फाँसी पर चढ़ि क स्वर्गलोक चलि जाइ जे हमर जय-जय कार तीनो लोक मे होयत। राजा झटसं अपन गद्दी सँ उतरि क फाँसी क फंदा मे जा क लटकि गेलाह आ चंडाल केँ आदेश देलखिन जे फाँसी केँ उठा दे।
सब कियो टकटक देखते रहि गेल आ राजा यमलोक चलि गेलाह। तै के बाद गुरूजी आ चिंतामणि ओत से खिसैक गेलाह। अहि दुवारे कहल गेल अछि “अंधेर नगरी चौपट राजा, टके सेर भाजी टके सेर खाजा।”
➥ बाल किस्सा और पढ़ैय के लेल क्लिक करू।
(Read all latest Maithili News, Kids Stories News Headlines in Maithili and Stay updated with Maithili Samachar)


text:
राति देखल एक गोट स्वप्नक गप कहैत छी। ब्रह्मस्थान बला बड़का पोखरिक भीड़ पर माछ मारति रहि। झींगुर ध्वनिमय अधरातिक सन्नाटा में ओई भुतहा पोखरिक भीड़ पर हम असगरे बन्सी धेने बैसल छलहुँ। मन्द मन्द बसातक सन्गहि मोन में रसे-रसे डर सेहो पैसल जा रहल छल। पोखरिक थमकल पानि में छोट-मोट हिलोर पर झिलमिलाइत खस्ठिक (षष्ठीक) आधा चानक छांह देखि, मुदा ई डरक असर कमि गेल छल। डोरि जखनहि कनी तनल आ पनि में दहाइत सिकरिक टुनगी जखनहि सुगबुगायल, हम पट्ट स बन्सी खींच लेलहुँ। धुत तोरि के! रतियो में वेह टेंगरा माछ! रोहु भाकुर सब सुति रहल छै की? माछ के बन्सी स निकालि करची में गंथलहु। फ़ेर चालिक बोर लगेलहु। एतबा में मेघक एक गोट चंचल टुकडा चानके घोघ ओढा गेल। एके छन में घुप्प अन्हार। गामक कुकुर सब सेहो कानय लागल। डर फ़ेर जोर पकडलक मुदा रातिक रोमांच जेना हमर गट्टा धऽ क कहय लागल, कनी काल और, बस कनिके काल!
मेघ हटि गेल छल, पोखरि में चान फ़ेर झलक’ लागल। कुकुरक कानब मुदा बन्द नहि भेल। बन्सी हम पानि में फ़ेर ध’ देलहुँ। बसात सेहो जोर पकरऽ लगलै, हवाक प्रभाव में बांसबीटक घेंटाजोरि स कोलाहल होबय लगलै। कुकुरक कानब सेहो बढि गेलैक। बुझि परैत अछि माछ फ़ेर बोर खा रहल अछि। अहि बेर बड़का माछ फ़न्सल शायद। टुन्गि बहुत तर खींच गेल छइ. बन्सी झिकला पर भारी बुझायल, खिन्च्ने नहि खिन्चा रहल छल। सब दम लगा देलहुँ तखन जा क एगो रोहु सनक माछ दुनु हाथे बन्सिक डोरि पकरने बहरायल। माछक हाथ? हां यौ, आदमी जकाँ माछक दु गोट हाथ। दु छन रुकि क माछ बाजहो लागल! कहै लागल “और चाली रखने छ की? बहुत दिन भऽ गेल सुवदगर चाली खेला।” विस्मय सऽ हमर मुह खुलले रहि गेल। माछ फ़ेर टोकलक, “डेरै के काज नहि छै। वरुण महराज हमरा वरदान में आदमी जकाँ काया आ बोली देने छथि।” रहल सहल बोर बला चाली हम माछक आगु में ध देलियै। चाली खाइते-खाइते माछ बाजल “ गाम में त आब केयो रहि नहि गेल छै। आब त केयो इम्हर बोर खसबै अबिते नहि अछि, तु कत’ स ऐलह?” “बंगलोर स। ” हम डेरैल, दबल आवज़ में बजलहुँ। ‘ओहो, हमहुँ त कहि गाम में आब के बांचल अहि माछ मारै बला?” माछ मुस्की मारैत बाजल। हमर मोन में शंका जागि उठल, गामक लोक सभ कत गेलैथ? हमर बाबु-माय, काका-काकी सभ अतै त छथिन! बडका बाबा, बौवन काका, पाठक जी, फ़ेकन, परिछन सभ कत गेलै? माछ स पुछ्ला पर ओ पिताअ क बाजै लगल। “जहिया छोडि कऽ गेल रह गाम, तहिया सऽ कहियो गामक सुधि लेबाक होश रहल तोर सभ के? के मरल के जील से कहियो केकरो सऽ पुछलहक? आधा गाम तऽ पाइ खातिर तोरे जकां गंगा पारक धुआं बला भट्ठा में झोंका गेल। बचल बुढ्बा बुढिया सभ के वियोग आ वियाधि मारि देलकइ, तहु के बाद जे बचलाह हुनका गरीबी आ भूख ल गेल। तोरा सभ सनक सपूत सभ बाबू-माय दिस कहियो तकहो कहां एलनि?”
माछक बात सभ सुनि मोन बैस गेल। आत्म ग्लानि जागि उठल। ठीके तऽ कहि रहल अछि ई। भोतिकताक जाल में बान्हल आदमीक लेल आय भावनाक मोल माटि बराबर अछि। रिश्ता-नाता, बात-वेहबार सभ पाइ पर केन्द्रित भ गेल अछि। अते तक जे लोक आइ अपन जन्मदाता तक के अपन नहि बुझैत अछि। “कानब सुनै छह की नइ?” माछ बाजल। “हां, कुकुर सभ बरि काल स कनि रहल अछि” हम नहूं अवाज में जबाब देलियै। “हे हे हे, मूढ़ मनुष्य, कुकुर आ आदमी के अवाज में अन्तर सेहो बिसरि गेल्हक की? कनी ध्यान लगा कऽ सुन्हक। सभ मनुखक कानब छै ई। नै विश्वास होइ छ तऽ कनि भीड पर स उतरि कऽ धार दिस देखहक।” माछक अहि जवाब स बैसल डर फ़ेर जगि गेल। पाछा मुन्ह क क धार दिस देखलहुँ त क्षुब्ध रहि गेलहुँ। धारक काते-काते सैकडो लोक घेंट में घेंट जोरि कानति हमरे दिस आबि रहल छल। हमर धड्कन बढै लागल मुदा पैर नहि रुकल। लग एलहु त देखैत छि जे सब चेहरा जानल-पहिचानल। हमर अपन बाबा-दाई दहाड मारि चिचियैत अबि हमरा पकरि लेलनि। कहै लगला जे बौवा कहियो देखहो नहि आयल। बाबा दाई के पाछा बडका बाबा, बौवन काका, पाठक जी, फ़ेकन, परिछन सभ हमरा दिस बिना तकनहि, अप्पन धुन में चिचियैत पता नै कत’ जा रहल छलथि। कचोट स हम मरिये गेलहु। अपनो लोकक दुख हमरा कहियो नहि बुझायल। अपने धुन में रहि गेलहु। हम बन्सी भीड़े पर छोरि, गाम दिस भागय लगलहुँ। गाम पूरा धारे कात जकाँ सुन्न-मसान। डर सऽ हमर करेज जेना बाहर निकल’ लागल। बाप-बाप करति लन्क ल’ क’ हम भागति रहलहुँ। एतबा में जेना बुझायल जे क्यो पकरि क झक्झोरि रहल अछि। होश केलहु त बुझ में आयल जे घरवाली निन्द स जगा रहल छथि। पुछ्लनि जे की भेल, केकर सपना देखै छलहुँ? “आह एक गोट दु:स्वप्न!” हम कहलियनि। मोन कनि आशवस्त भेल।


text:
कोकिल मंच लगभग तीन दशक सं कोलकाताक रंगमंच कें जगजियार केने अछि. पछिला मास मंच अपन 28म वार्षिकोत्सव मनओलक आ एहि अवसर पर 36म नाट्य प्रस्तुति देलक. एहि अवसर पर कलाकुंज (कलामंदिर) मे मैथिली नाटक 'बेलक मारल' केर मंचन कएल गेल. एकर अतिरिक्त नवांकुर प्रतिभाक प्रोत्साहन लेल मंच दिस सं पुरस्कारक घोषणा सेहो कएल गेल.
नाट्य क्रियाकलाप कें जियओने रखबा हेतु नव प्रतिभाक आगमन आ तकरा उचित प्रोत्साहनक जरूरति महसूस कएल जा रहल छल. एहि दिशा मे मंचक ई डेग बेस सराहनीय अछि. मंच दिस सं प्रसिद्ध रंगकर्मी ओ पदाधिकारी श्रीमती किरण झा अपन माएक नाओ पर वार्षिक पुरस्कार शुरू केलनि अछि.
ज्ञात हो जे पहिल खेपक सुशीला चौधरी कला प्रोत्साहन पुरस्कार तीन संभावनाशील प्रतिभा कें देल गेल अछि, जाहि में सुरभि झा, रौशन कुमार झा ओ रोहित राय शामिल छथि. हिनका लोकनि कें पुरस्कार स्वरूप दू हजार टाका ओ प्रशस्ति पत्र देल गेलनि. तीनू गोटे आयोजित समारोह मे मंच पर अपन प्रस्तुति सेहो देलनि.
किरण झा मिथिमीडिया कें जनबैत छथि जे सुरभि झा कथक नृत्यांगना छथि त' रौशन कुमार झा गीत-संगीत आ मंचीय अभिनय सीखि रहल छथि. ओतहि रोहित राय गीत-संगीत मे आगू बढबाक चेष्टा मे छथि. मंच एहि तीनू प्रतिभाक उज्ज्वल भविष्यक कामना करैत अछि.
ओ कहैत छथि जे नवांकुर कें मार्गदर्शन करबाक हेतु कोकिल मंच सदति तत्पर आ कटिबद्ध अछि. जे कोनो प्रतिभा कें कला क्षेत्र मे आगू बढबाक हो से मंच सं संपर्क मे रहि सकैत छथि. उचित मार्गदर्शनक संग हम सब नवका कें अवसर सेहो प्रदान करबाक लेल समर्पित छी.


text:
एसडीओ आ डीसीएलआर क वेतन पर रोक
मधुबनी । जिला क मधेपुर प्रखंड मे 2017 मे आयल बाढ़ि से प्रभावित परिवार के वित्तीय सहायता आ फसल क्षति अनुदान क राशि अद्यतन नहि भेटबा क शिकायत के जिला पदाधिकारी, मधुबनी, शीर्षत कपिल अशोक गंभीरतापूर्बक लैत झंझारपुर क अनुमंडल पदाधिकारी आ डी सी एल आर क वेतनपर रोक लगा देल अछि। जिला पदाधिकारी बजलाह जे 2017 के बाढ़ि मे मधेपुर प्रखंड क 36000 हजार परिवार क बीच जी आर वितरण क लेल खाद्यन्न एवं नगद अनुदान मद मे प्रति परिवार 6000 हजार रू क दर से 21 कड़ोर साठि लाख आ फसल क्षति लेल सात कड़ोर 64 लाख टाका क आवंटन देल गेल जकर समये पर निकासियो कयल गेल परंतु अद्यावधि बहुतो परिवार ए हि लाभ सँ वंचित छथि।
एहि संबंध मे विधायक, जधप्रतिनिधि सबहक शिकायत प्राप्त भेल अछि। ओ क्षोभ व्यक्त करैत बजलाह जे एहि हेतु अनेको बेर पत्र, बैसक आ फोन पर निदेशित कयला क बादो निदेशक पालन नहि कयल गेल। जेअत्यंत गंभीर विषय थिक आ एहि सब संबंधिय पदाधिकारी समान रूपेँ उत्तरदायी छथि।
जिला पदाधिकारी बजलाह एस डी ओ एवं डी सी एल आर क ई दायित्व छलैन जे सहाय वितरणक नियमित समीक्षा कय ओ एकर वितरण करबितैथ। तेँ आदेश देल गेल अछि जे जाहि परिवार के जी आर आ फसल क्षति क लाभ नहि भेटल छैन्ह हुनका सब सप्ताहक अंदर सी ओ आ बी डी ओ बैंक करावौथ। ओ निदेश देलैन जे यदि सप्ताह भरि मे वांछित भुगतान नहि होइछ, त सरकारी कार्य मे बाधा पहुँचेबा, आदेश क अवहेलना, प्रभावित व्यक्ति के सहाय राशि से वंचित रखवाक आरोप मे दोषी सी ओ , बी डी ओ एवं बैंक मैनेजर पर एफ आई आर दर्ज करैत सूचित कयल जाय। प्रभावित व्यक्ति सब के लाभ भेटबा धरि उक्त दूनू पदाधिकारी क वेतन स्थगित रहतैन।


text:
कृषि कार्यशाला
दरभंगा में औषधीय, सुगंधीय पौधा... फूलक खेती... मखाना और मछली पालन पर एकटा कार्यशाला भेल. एकर आयोजन नाबार्ड के सहयोग सं मिथिलांचल इंडस्ट्रियल चेंबर ऑफ कॉमर्स कएलक. कार्यशाला में किसान सभ सं कहल गेल जे पारम्परिक खेती के संग- संग वैज्ञानिक खेती पर सेहो जोर देल जाय. किसान सभ के कहल गेल जे अगर ओ जेट्रोफा... मखाना के खेती वैज्ञानिक तरीका सं करताह त हुनका अखन जतेक कमाई होई छन्हि... ओहि सं चारि-पांच गुना बेसि कमाई भS सकय छनि. एहि कार्यशाला में किसान सभ के खेती सं कमाई बढाबय के तरीका सेहो बतायल गेल. ओना पहिला लोक सभ पारम्परिक रूप सं जे खेती कय अएलाह अ तकरे करनाय नीक बुझय छथिन्ह मुदा नवका लोक सभ... युवा किसान सभ में वैज्ञानिक तरीका सं खेती करय के जागरूकता आएल अ. ओ रेडियो... टीवी... अखबार सं जानकारी लय खेती कय पैदावार बढ़ा रहल छथिन्ह. एहि के लेल ओ कृषि वैज्ञानिक सभ सं सेहो मिलय छथिन्ह. ओना एहि कार्यशाला में किसान सभ के एकटा सुझाव ई देल गेल कि अगर ओ अपन आस पास के किसान सभ के संग मिलजुलि के खेती करताह ... ग्रुप बनाSक खेती करताह त पैदावार के बेचय में ओतेक दिक्कत नहिं आयत. तखन व्यापारी सामान खरीदय लेल खुद हुनका पास अयताह. आ ओ अपन दाम पर हुनका सामान बेचि सकय छथिन्ह.


text:
साहित्य समाजहित लेल होइछ आ एकर इजोत बेसी सं व्यक्ति धरि पहुंचै ताहि हेतु मिथिमीडिया लगातार प्रयास क’ रहल अछि.
ट्रेंड सेटिंग सं ल’ जनसमूह कें प्रेरित करबाक काज मे एहि डिजिटल प्लेटफ़ॉर्म कें थोड़-बहुत सफलता भेटलैक अछि. हालांकि इंटरनेट सुलभ भेने आब प्रत्येक रचनात्मक लोक अपने प्रकाशक-प्रसारक छथि. तथापि बेहतर प्रस्तुतीकरण लेल समय, प्रतिभा आ धन तीनू लगैत छै.
मैथिली मे मीडियाक खगता त’ छै, मुदा एकर स्थापना, सञ्चालन आ विकासक चिंता ककरो नै छै.
एहना स्थिति मे जे सब तरहें मजगूत रचनाकार छथि सैह सभतरि छथि. प्रतिभाक मोजर आ स्थान कमतर होइत गेल अछि.
मिथिमीडिया एही वेकेंट कें भरबा लेल अपना स्तर सं प्रतिभावान कवि लोकनिक लेल एकटा सीरीज शुरू केलक अछि-
#हम्मरकविताहमरेस्वर
ई मिथिमीडियाक यूट्यूब चैनल पर समय-समय पर प्रसारित कएल जाएत.
सबस्क्राइब करी: https://goo.gl/tSyLfF
ताबत एहि अंकक प्रस्तुति सुनल जाए!


text:
ITV के ऑफिस दिल्ली के सफदरजंग एन्क्लेव मे अछि. ITV हेडलाइंस टूडे के लेल न्यूज प्रोग्राम बनाबैत अछि.
हेडलाइंस टूडे के लेल ई प्रोग्राम पत्रकार करण थापर करय
छथिन्ह.
अगर अहां सामाजिक-राजनीतिक आ अंतर्राष्ट्रीय मामला पर नजर राखैत छी तं ई अहां लेल नीक अवसर अछि.
बस अहां के पास पीजी...एमए के डिग्री होबाक चाही आ अंग्रेजी पर नीक पकड़. किएक तं प्रोग्राम english मे अछि.
शुरू मे किछ मास इंटर्नशिप के दौरान 15-20 हजार टका मिलत. बाद मे काज नीक करब तं बढ़ा देल जाएत.
अहां लेल अगर ई जानकारी काज लायक अछि तं तुरंत अपन रिज्यूमे भेज दिऔ. अप्लाई करय मे देर नहि करु.
अहां अपन रिज्यूमे एहि ईमेल पर भेज सकय छी- arvindkumar@itvindia.net
अरविंद दास जी सं अहां एहि फोन नंबर 09990306477 पर बात सेहो क सकय छी.
अहां सभ के हमर शुभकामना.


text:
बंगलोर
दिनांक- जनवरी 02, 2008.
बुधवार
प्रिय राजीवजी,
नमस्कार,
कुशल रहैत अहाँक कुशलताक कामना करैत छी. काल्हि सs बहुत रास बात भेल. बहुत किछु मुद्दा पर विचारक आदान-प्रदान भेल. लागल जेना हम एक दोसर के बहुत दिन स चिन्हैत छी. अहाँक रचना पढ्लहूँ “अखबारक चोरी” बहुत किछु सोचय के लेल प्रेरित कयलक. रचनाक साथ-साथ ओहि पर पाठकगण सभक टिप्पणी सेहो पढ्लहूँ. डा. पद्मनाभ मिश्रजी लिखलथि जे एहि स हुनका खुशी आ संगे-संगे दुखःक अनुभूती सेहो भेलन्हि. आश्चर्य लागल से कोना. गौर सs पढ्लहूँ त पता चलल जे दुःख एहि बात के जे अहाँक अखबारक चोरी भ जायत छल आओर अहाँ अपन आदतानुसार भोर के अखबार नहि पढि पाबैत छलहूँ. आ खुशी एहि बात के जे एहि बहाने अहाँ एकटा उत्कृष्ट रचना के सृजन कयलहूँ. ई पढि के श्रीमान संतोष झाजी के अपन अखबारक चोरी मोन पडि गेलन्हि. मुदा बातक सुन्दरता देखियौ जे श्रीमान एस. एम. झाजी के अपन पडोसीक बलजोरी मोन पडि गेलन्हि जे ओ हुनका स प्रतिदिन हुनकर अखबार लय के कहैत छलन्हि जे “पढ्ने के बात देते है.” कहय के तात्पर्य ई जे एहि बहाने सभ के अपन-अपन दुःख के स्मरण भय गेलन्हि. मुदा सभ स ज्यादा आश्चर्य एहि बात के भेल जे परम आदरणीय खट्टर काका अपन स्वभावक अनुरूप अपन हास्य-व्यंग स भरल टिप्पणी दर्ज नहि कयलथि.
पहिल ई जे बढैत बेरोजगारीक समस्या आ दोसर मानवीय सोच पर। कहय के लेल हम बहुत जल्दी दुनिया के एकटा आर्थिक महाशक्ति बनय के लेल जा रहल छी. विकासक प्रतिबिम्ब सेंसेक्स अपन आदतक अनुरूप नव-नव ऊँचाई के छूने जा रहल अछि. महानगर मे छोट-छोट दोकान के बदला मे एक स एक सुपर मॉल खुलि रहल अछि. गाम आ की शहर कोई छूटल नहि अछि जेतय एक स एक विशाल अट्टालिकाक निर्माण नहि भ रहल होयत. मुदा ई ज्व्लंत प्रश्न अछि जे की एहि विकासक धारा जन-जन तक पहुँचि रहल छैक. गरीब आओर गरीब भेल जा रहल अछि. एकटा अध्ययन के मुताबिक 2% व्यक्ति कुल वैश्विक सम्पत्ति मे 50 प्रतिशत केर मालिकाना अधिकार राखैत छैथ. विकासक एहि धारा मे निम्न वर्गक लोग केर की हिस्सेदारी छैक ई एकटा ज्वलंत मुद्दा छैक.
हाँ त बात चलैत छल अखाबारक चोरी के. अहाँ के त खाली अखबार चोरी भेल. हमरा एहिठाम एक गोट कहानी मोन पडि रहल अछि जे हिन्दी के सुप्रसिद्ध हिन्दी पत्रिका “हंस” मे प्रकाशित भेल छल. ओहि मे एकटा भद्र महिला प्रतिदिन अपन बाडी स होय बला फूलक चोरी स व्यथित छलीह. जाहि कारणे हुनका फूल कीनय परय छलन्हि. हुनका लागयत छलन्हि जे फूल ओ कीनयत छलीह ओ हुनकर अपने बाडीक प्रतीत होयत छलन्हि. एक दू बेर ओ फूलबाली स पूछबो कयलथिन्ह मुदा ओ कहलक ओ अपने बहुत रास फूल लगौने अछि. फेर की छल अहिँ जेकाँ एक दिन ओ सोचि लेलथि जे किछु बीति जाय मुदा आई ओ चोरक पता लगौबे करतिह. मुँह अन्हारे जागि क एकटा कोना मे नुकाय के ओ चोर के बाट जोह लागलथि. एखन भोर होय मे किछु समय बाकी रहय. कनिकाल के बाद ओ देखैत छथि जे पडोसक एकटा वृद्ध सज्जन नुका के हुनकर फूल तोडि रहल छन्हि. ओ सकपका गेलीह जे कोना ओ ओहि सज्जन के किछु कहतिह, कियैक त ओ ओहि सज्जन स नीक जेकाँ परिचित छ्लीह आओर हुनकर बहुत सम्मान करैत छलीह. कोनो तरहेँ ओ साहस जुटा के हुनकर आगाँ अयलीह आ पुछलखिन्ह जे ई अहिँ छी जे सभ दिन एहिठाम स फूल चोरि करयत छी. ओ सज्जन ढृढ आत्मविश्वास स स्वीकार कयलथि आ बजलाह हाँ आओर करब. ओ भद्र महिला स्व्यम सकपका गेलीह, हुनक आत्मविश्वास देखी कय. ओ पुछ्लीह जे से कियैक, कोन एहन बात अछि जे अहाँ एहन सज्जन पुरूष के एहन कर्म करय के लेल बाध्य कय देलक. अपन बेटा-पुतोहू स उपेक्षित ओ वृद्ध बजलाह जे अपन छोट-मोट जरुरत के पुरा करय के लेल हुनका लग आओर कोनो दोसर साधन नहि छन्हि. ओ महिला हतप्रभ भय एकटक हुनका देखय लगलीह.
ई त भेल पहिल स्वरूप स कहानी के व्याख्या। यदि एकर दोसर स्वरुप देखल जाय त ई अछि जे कतबो किछु भ जाय मुदा मानव त एतेक कमजोर त नहि भेल अछि जे ओ अपन जीवन-यापन केर लेल एतेक निकृष्ट कर्म करय के लेल प्रेरित भ जायत.
बहुत बात भेल. आब पत्र के विराम दय रहल छी. एहि पर अपनेक जवाबक प्रतीक्षा रहत. विशेष अगला पत्र मे.
कुन्दन कुमार मल्लिक
मेडिकल रिप्रेजेंटेटिव,
ग्रुप सनोफी-एवेंटीस,
बंगलोर (भारत)
दूरभाष- +91-9740166527
E-mail- kkmallick@gmail.com
kundanmallick@yahoo.com


text:
दक्षिण एसिया
एसिया महादेशक दक्षिणके भू-भागके दक्षिण एसिया कहल जाएत अछि वा हिमालय आर हिमालयके अगलबगलके क्षेत्रके सेहो दक्षिण एसिया कहल जाएत अछि । दोसर शब्दमें कहबै त भारतीय प्लेटमे रहल भू-भाग वा हिमालय आर हिन्दुकुश सँ दक्षिणके भू-भाग जेकरा भारतिय उपमहाद्वीप सेहो कहल जाएत आची दक्षिण एसिया छी । दक्षिण एशियाके दक्षिणके भाग समुन्द्रसँ घेरल अछि आर पश्चिम, उत्तर आर पुर्वमें क्रमशः पश्चिम एसिया, मध्य एसिया, पुर्व एसिया अछि आर दक्षिण-पुर्वमें दक्षिण पुर्व एसिया परैत अछि । कोन कोन देश दक्षिण एसियामें परैत अछि वा नै परैत अछि मतमें भिन्न-भिन्न श्रोतके भिन्न-भिन्न विचार रहल देखल गेल अछि । उदाहरणके लेल संयुक्त राष्ट्र संघक भौगोलिक क्षेत्र वर्गिकरणमें, नेपाल, भारत, भुटान, पाकिस्तान, अफगानिस्तान, बंगलादेश, माल्दिभ्स तथा श्रीलंका दक्षिण एसियाके देश छी उल्लेख केल गेल अछि । दक्षिण एसिया विश्वमें एक पाँच भाग सँ बेसी जनसंख्याके घर छी, जे विश्वमे बेसी जनसख्या भेल आर उच्च जनसंख्या घनत्व भेल भौगोलिक क्षेत्र छी ।
परिभाषा[सम्पादन करी]
सन्दर्भ सामग्रीसभ[सम्पादन करी]
- ↑ "The World Factbook: South Asia", अभिगमन तिथि २ मार्च २०१५।


text:
पटना । एसोचैम क पहिल महिला अध्यक्ष डॉ स्वाति पीरामल कहलथि अछि जे वर्तमान समय मे बिहार व्यापक व्यावसायिक संभावना स भरल अछि। खास तौर स खाद्य प्रसंस्करण उद्योग क मामला मे। पटना मे एसोचैम क दिस सआयोजित इन्वेस्ट मार्ट-बिहार 2009 कार्यक्रम मे अपन स्वागत भाषण मे डॉ पीरामल कहलथि जे बिहार मे कृषि क क्षेत्र मे एतबा संभावना अछि जे एहि ठाम स पूरा देश कए फल, तरकारी आ अन्य खाद्यान्न क आपूर्ति भ सकैत अछि। सबस खास गप इ अछि जे एहि ठाम ऑर्गेनिक फल, तरकारी आ खाद्यान्न क पैघ पैमाना पर उत्पादन भ सकैत अछि। एहि मौका पर उपमुख्यमंत्री सुशील कुमार मोदी एसोचैम क दिस स बिहार क आर्थिक-औद्योगिक हालात आ संभावना पर तैयार अध्ययन रिपोर्ट ‘बिहार विजन 2020 ए ग्रोथ स्ट्रैटेजीÓ जारी केलथि।
डॉ स्वाति पीरामल कहलथि जे देश क भीतर बिहार एकटा पैघ बाजारवाला प्रांत क रूप मे सामने आयल अछि। बिहार कॉस्मेटिक क सबस पैघ बाजार बनि चुकल अछि। बिहार मे तेजी स सामाजिक बदलाव आयल अछि। एहि ठाम हेल्थ आ एजुकेशन क क्षेत्र मे काफी काज भ रहल अछि। गाम क लड़की सब कए स्कूल जेबा लेल साइकिल देल गेल अछि। बिजली आ सड़क मे सेहो अपेक्षित सुधार भेल अछि। सबस महत्वपूर्ण गप इ जे सरकार क नीति क कारण उद्योग-व्यवसाय क लेल काफी अनुकूल माहौल बनल अछि। एहि पॉजीटिव ग्रोथ स एसोचैम बेहद उत्साहित अछि। संगहि बिहार क आर्थिक-आद्यौगिक विकास हो आ एहि ठाम निवेश क माहौल बने, एकरा लकए बेहद गंभीर सेहो छी। इंवेस्ट मार्ट-बिहार 2009 एहि कड़ी मे अछि। एसोचैम क दिस स जारी ‘बिहार विजन 2020 ए ग्रोथ स्ट्रैटेजीÓ मे बिहार मे उद्योग-व्यवसाय क संभावना पर फोकस कैल गेल अछि। इ रिपोर्ट एसोचैम क करीब साढ़े तीन लाख सदस्य कए पठाउल जा रहल अछि, ताकि ओ बिहार मे निवेश पर गंभीरता स विचार करथि।
इंडिया इज कमिंग टू बिहार : उपमुख्यमंत्री सुशील कुमार मोदी कहजा जे एसोचैम क अध्यक्ष डॉ स्वाति पीरामल क बिहार दौरा काफी महत्वपूर्ण अछि। कारण इ जे इ पहिल मौका अछि जखन एसोचैम क शीर्ष पर मौजूद कोनो अधिकारी बिहार एलथि अछि। इ एहि गपक प्रमाण सेहो अछि जे बदलैत बिहार पूरा देश मे चर्चा क विषय अछि आओर पूरा देश कए आकर्षित-आमंत्रित करि रहल अछि। जाहि बिहार मे पहिने कियो झंकबा तक लेल नहि अबैत छल ओहि ठाम आइ पूरा भारत आबि रहल अछि। पहिने मात्र एतबा सुनबा मे भेटैत छल जे बिहार स लोक पलायन करि रहल छथि। आइ इ सेहो सुनबाक मौका भेटि रहल अछि जे भारत क विभिन्न हिस्सा स लोक बिहार आबि रहल छथि। इंडिया इज कमिंग टू बिहार क स्थिति बनि गेल अछि। पटना स दिल्ली क लेल फ्लाइट क संख्या बढि़ गेल अछि। देश क विभिन्न हिस्सा स उद्योगपति आ व्यवसायी बिहार आबि रहल छथि। रिपोर्ट पर चर्चा करैत मोदी कहला जे सरकार क काज उद्योग लगेबा या व्यवसाय करबाक नहि अछि, बल्कि उद्योग-व्यवसाय क लेल नीति बनेबाक अछि, माहौल बनेबाक अछि आ सुविधा मुहैया करेबाक अछि। राज्य मे उद्योग-व्यवसाय क विकास कए लकए हर संभव प्रयास कैल जा रहल अछि। एकर परिणाम सेहो सामने अछि।
1032.82 करोड़ क निवेश : अक्तूबर 2009 तक बिहार मे निवेश क कुल 220 प्रस्ताव स्वीकृत भ चुकल अछि। एहि मे स 22टा इकाइ काज क रहल अछि। 74टा इकाइ एडवांस स्टेज मे अछि। 1032.82 करोड़ क निवेश भेल अछि। बस एतबा ध्यान रखबाक जरूरत अछि जे चीज एक दिन मे नहि बदलैत अछि। आइ माहौल बनल अछि। अबैवाला समय मे एकर सकारात्मक परिणाम सेहो देखल जइत। ओ कहला जे बिहार आइ देश मे सीमेंट खरीदनिहार प्रमख राज्य मे स एक अछि।
निवेशक कए हर तरह क मदद : उद्योग मंत्री बिजेंद्र प्रसाद यादव कहला जे बिहार मे तीन फसली जमीन अछि। एहि मामला मे बिहार दुनिया मे अनूठा अछि। कृषि क संभावना व्यापक अछि। सिंचाई क लेल अकूत जल संपदा है। हम निवेशक-उद्यमी कए नोत द रहल छी जे आउ सरकार हर संभव मदद क लेल तैयार अछि।
बिहार मे अछि काफी संभावना : डॉ स्वाति
पटना । एसोचैम क पहिल महिला अध्यक्ष डॉ स्वाति पीरामल कहलथि अछि जे वर्तमान समय मे बिहार व्यापक व्यावसायिक संभावना स भरल अछि। खास तौर स खाद्य प्रसंस्करण उद्योग क मामला मे। पटना मे एसोचैम क दिस सआयोजित इन्वेस्ट मार्ट-बिहार 2009 कार्यक्रम मे अपन स्वागत भाषण मे डॉ पीरामल कहलथि जे बिहार मे कृषि क क्षेत्र मे एतबा संभावना अछि जे एहि ठाम स पूरा देश कए फल, तरकारी आ अन्य खाद्यान्न क आपूर्ति भ सकैत अछि। सबस खास गप इ अछि जे एहि ठाम ऑर्गेनिक फल, तरकारी आ खाद्यान्न क पैघ पैमाना पर उत्पादन भ सकैत अछि। एहि मौका पर उपमुख्यमंत्री सुशील कुमार मोदी एसोचैम क दिस स बिहार क आर्थिक-औद्योगिक हालात आ संभावना पर तैयार अध्ययन रिपोर्ट ‘बिहार विजन 2020 ए ग्रोथ स्ट्रैटेजीÓ जारी केलथि।


text:
मिथिलांगन...मैथिलीक नव ठेकान
पिछला सोलह साल सं मैथिलीक विकास के लेल काज करय वाला मिथिलांगन के उद्देश्य आखिरकार पूर्ण भेल. सोलह साल पहिने जखन मिथिलांगन संस्थाक नींव पड़ल रहय तखन एकरा पाछू सभ सं पैघ उद्देश्य छल दिल्ली सं मैथिली में एकटा पत्रिकाक प्रकाशन. एकरे संगे मैथिली के मिलल एकटा नव ठेकान...त्रैमासिक पत्रिका मिथिलांगन. पत्रिका के नाम संस्था के नाम पर मिथिलांगन छै. दिल्ली के राजेन्द्र भवन में एकर विमोचन कएल गेल. पत्रिकाक विमोचन जवाहर लाल नेहरु विश्वविद्यालय के प्रोफेसर डॉ कर्ण कएलथिन्ह. पहिल बेर एहन भेल अछि जे कोनो पत्रिका में मिथिलांचल के सामाजिक, सांस्कृतिक आओर आर्थिक पहलू के ध्यान में रखैत पत्रिका निकालल गेल अछि. डॉ कर्ण जीक कहनाय छलन्हि जे जेना ई संस्था मिथिलांगन आई धरि काज करैत रहल अ तहिना आगां सेहो अपन काज करैत रहत...अपन मिशन के जारी रखत. एहि अवसर पर गीत नाद आओर गजल के कार्यक्रम सेहो भेल.
Subscribe to: Post Comments (Atom)


text:
मधेपुरा । मधेपुरा मे प्रस्तावित ग्रीन फील्ड विद्युत रेल इंजन कारखाना क भाग्य 31 अगस्त कए खुलि सकैत अछि। कई बेर रद़द भ चुकल तारीख क बाद केंद्र सरकार एकर वित्तीय निविदा लेल फेर स 31 अगस्तक तारीख निर्धारित केलक अछि। तकनीकी निविदा लेल चारिटा अंतरराष्ट्रीय कंपनी सीमेन्स, बोम बार्डियर्स, जीई आ आरस्ट्रांग चुनल गेल अछि। सब किछु ठीक रहल त 31 अगस्त कए वित्तीय निविदा खुललाक बाद एहि कारखाना क निर्माण क गति तेज होएत । अंतिम रूप स कोनो कंपनी क चयन त 31 कए बाद बुझना जायत, मुदा सूत्र क मानि त अमेरिकी कंपनी जीई आ बोम बार्डियर्स क बीच मुख्य मुकाबला अछि ।
उल्लेखनीय अछि जे एहि कारखाना कए प्राथमिकता द केंद्र सरकार ‘मेक इन इंडिया’ प्रोजेक्ट मे एकरा बिहार क मॉडल प्रोजेक्ट बनेबाक फैसला लेलक अछि। कारखाना स लकए इंजन निर्माण क काज अंतरराष्ट्रीय स्तर क कंपनी करत। वर्तमान मे इ प्रोजेक्ट 13 सौ करोड़ रुपये क अछि। एहि ठाम प्रतिवर्ष 12 हजार अश्वशक्ति (हॉर्स पावर) क आठ सौ विद्युत रेल इंजन क निर्माण होएत। चार सौ देश क जरूरत पूरा ककरत जखनकि शेष विदेश मे बेचल जाएत।
कारखाना लेल 965.42 एकड़ भूमि क दरकार अछि। भूमि-अधिग्रहण मे मुआवजा पर किसान सब आपत्ति दर्ज करा रखने छथि। हुनकर मांग अछि जे मौजूदा बाजार मूल्य स चौगुना मुआवजा देल जाए। जिला भू-अर्जन शाखा स प्राप्त जानकारी क अनुसार भूमि क अधिग्रहण रेलवे भू-अर्जन अधिनियम-2008 क तहत भेल अछि। एहि लेल ओहि अधिनियम क तहत निर्धारित मुआवजा सेहो देय होएत। बहरहाल, अधिग्रहित तीन सौ एकड़ भूमि क मालिक कए सूचना जारी क कहल गेल अछि जे अगर ओ स्वेच्छा स जमीन खाली क समर्पित करैत छथि त 60 फीसद प्रोत्साहन राशि अलग स देय होएत। जिलाधिकारी अबरार अहमद कमर क कहब अछि जे भूमि अधिग्रहण क कार्रवाई चलि रहल अछि। किसान आ रेलवे एक-दोसर क शर्त कए नहि मानता तखन नियमानुसार आरबिट्रेटर नियुक्त कैल जाएत आ ओकर फैसला सब कए मान्य होएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
मैथिली किस्सा: हमरा गाम मे एगो पंडीजी छलाह, ओ एतेक मजाकिया छला जुनि पुछू। मजाक करै मे दूर-दूर तक हुनक चर्चा होइ छन्हि। सच पुछू तँ मजाक करै मे ओ किनको नञि छोड़ैत छथिन्ह।
एक दिनक बात छल हुनक अर्धांग्नी (पंडीतैन) हुनका कहलखिन अहाँ सभसँ मजाक करै छी, एत धरि जे मजाकक मामला मे दूर-दूर तक अहँक चर्चा होइत अछि। मुदा अहाँ हमरासँ कहियो मजाक नञि केलहुँ। पंडीजी बजलाह- देखू सुनेना के माय, ई बात सत्य अछि जे हम सभसँ मजाक करै छी, एकर मतलब ई थोड़े ने की हम अहूँसँ मजाक करी?
ताहि पर पंडीतैन कहलखिन- से नञि हएत, एक दिन अहाँ हमरासँ मजाक क ई देखाबू ताकि हमहूँ तँ देखी जे अहाँ कोना मजाक करैत छी? पंडीजी हारि क् बजलाह- ठीक अछि, जहिया हमरा मौका भेटत हम अहूँसँ मजाक करब।
किछु दिनक बाद पंडीजी अपन सासूर पहुँचलाह, सासुर मे हुनकर खूब मोनभर आदर भेलन्हि, भोजन-भातक बाद ओ जाय लेल निकलै छलाह ताबे मे हुनकर छोटका सार सुनील बाबु हुनका आग्रह क कए कनि देर बैसे लेल कहलखिन।
इहो पढू : मैथिली किस्सा – “बगिया के गाछ”
सुनील बाबु कहलखिन- झाजी बहुत दिनक बाद आयल छलहुँ, किछु गाम-घरक समाचार सुनाबू। पंडीजी मूह बनबैत बजलाह की कही सुनील बाबु किछ दिनसँ हम बहुत परेशान छी।
सुनील बाबु पुछलखिन- झाजी की बात अछि अहाँ बहुत दुखी लागैत छलहुँ, कनि खोइल के कहू अहाँ केँ कोन परेसानी अछि? हम अपनेक कुनू काज आबी तेँ हमरा ख़ुशी हएत।
पंडीजी कहलाह- सुनील बाबु बात ई अछि जे घरमे आधा राति केँ एक प्रेत सुन्दर युवतिक रूप मे अर्धनग्न अवस्था मे दलान पर आबैत छलीह आ जतेह अनार, लताम, नेबो सभ गाछ में रहैत अछि सभ टा तोड़ि क चलि जाइत छलीह। हम रोज ओकरा देखैत छलहुँ मुदा हिम्मत नञि होइत अछि जे ओकरा रोकी। आब अहीं कहू जे हमरा ई अनार, लताम आ नेबोक गाछ लगेनेसँ कोन फायदा? परेसान भ क आब सोचने छी जे सभ टा गाछ केँ काटि देब, जखन फल खेबे नञि करब तँ गाछ राखिये क कोन फायदा?
पंडीजी क बात सुनि क सुनील बाबु हँसैत-हँसैत बजलाह- बस एतबे टा बात सँ अहाँ परेसान छी? अहाँ चिंता जुनि करू। काल्हि हम आबय रहल छी, काल्हि राति हम ओ प्रेत केँ देखब। आब अहाँ जाऊ, हम काल्हि आबए छी।
इहो पढू : मैथिली किस्सा – ‘अंधेर नगरी चौपट राजा, टके सेर भाजी टके सेर खाजा’
पंडीजी कहलखिन- ठीक अछि, कनि सांझे केँ आयब हम अहाँक बहिन केँ कहि देबैन अहाँ ले भोजन-भात तैयार रखतीह। ई कहि केँ पंडीजी सासूर स बिदा भेलाह। आ घर पहुँचते चौकी पर चारु-चित पड़ि रहलाह।
पंडीतैन हुनका चौकी पर चारु-चित परल देख कए दौगल अएलीह आ पुछलखिन- नाथ की भेल अहाँ केँ? अहाँ किछु परेसान लगै छी।
पंडीतैन केँ परेसान देखि क पंडीजी उदास मने बजलाह- हाँ पंडीतैन, बाते किछु एहेन अछि जै सँ हम परेसान छी।
पंडीतैन पुछलखिन- देखू हमरासँ किछ छुपबई के प्रयास नञि करू, अहाँक ई हालत हमरासँ देखल नञि जएत, जल्दी कहू की बात छै?
पंडीजी कहलाह- की कही पंडीतैन आय हम अहाँक नैहर गेल छलहुँ, अबैत घरी रस्ता मे एगो ज्योतिष महाराज जबरदस्ती हमर हाथ देखलन्हि।
पंडीतैन बिचे में टोकैत बाजलैथ- की भेल सेतँ कहू? पंडीजी कहलाह- भेल ई जे हुनकर कहब छनि, हम आब खाली 5 दिनक मेहमान छी।
ई बात सुनिते पंडीतैन जोर-जोर सँ छाती पिटैत कानए लगलीह। हे कालि मैया हम ई की सुनय छी, नाथ अहाँ चिंता नञि करू हम कुनू निक ज्योतिष सँ अहाँ केँ देखाएब। यदि कुनू कलमुहीक छाया अहाँ पर अछि त ज्योतिष महाराज कुनू ने कुनू उपाय ओकर निकालताह।
इहो पढू : मैथिली किस्सा – गोनू झाक माछ आ नौआ
पंडीजी पंडीतैन के चुप करैत कहलखिन- भाग्यवान उपाय तँ इहो ज्योतिष महाराज बतेल्न्हि लेकिन…। पंडीतैन- की उपाय बतेलक से कहू ?
पंडीजी कहलखिन- किछ नञि, हुनक कहब छन्हि जे आमावस्याक रातिमे यदि कुनू सुहागिन नारी अर्धनग्न अवस्था मे आधा राति केँ यदि कुनू नेबोक गाछसँ नेबो तोड़ि केँ आनथि आ सूर्योदय सँ पहिने यदि हमरा ओकर सरबत पीएय लेल देल जाय त ई बिघ्न दूर कएल जा सकैत अछि।
ई बात सुनि पंडीतैन कहलखिन- नाथ तखन अहाँ चिंता किए करै छी, काल्हि अमावस्या छी आ अपने दलान पर नेबोक गाछ अछि, काल्हि हम अपने ई काज करब अहाँ चिंता नञि करू। राति भ् गेल, चलू सुइत रहु, काल्हि सभ ठीक भ जएत।
दुनु प्राणी सुतए लेल चली गेलाह मुदा पंडीतैन केँ भरि राति निंद नञि भेलनि। ओ भोरक इंतजार करए लगलीह। भोर भेल आब ओ रातिक इंतजार करए लागलीह। ताबे धरि सांझ के सुनील बाबु
पहुँचलाह।
पंडीतैन कहलखिन- भैया आय अहाँकेँ बहिन कोना मोन पड़ल, कहीं रस्ता त नञि बिसरि गेलहुँ? सुनील बाबु कहलखिन- बहिन आय दफ्तरक छूटी छलए तँ सोचलहुँ जे अपन गुडियांक हाल-समाचार ल आबी। बाद मे बहुत देर तक हाल समाचारक बाद सभ भोजन केलक।
इहो पढू : मैथिली किस्सा – ‘गोनू झा’ के स्वर्ग से बजाहट
भोजनक बाद सुनील बाबु सुतए लेल दलान पर चलि गेलाह। एम्हर पंडीजी-पंडीतैन सेहो सुतए लेल चलि गेलाह। लेकिन किनको निंद नञि आबैत छन्हि। पंडीजी अपन मजाकक बारे मे सोच रहल छलाह तँ पंडीतैन अपन जीवन साथीक जीवनक लेल। सभसँ हटि क सुनील बाबु बहुत खुश छलाह कियेकी हुनकर सोचब छन्हि जे ई अनार, लताम, नेबो तोरब कुनू प्रेतक काज नञि ई कुनू परोसिनक काज थीक। आय ओ मने मन सोचलथि जे कियो भी होए हम ओकरा नञि छोड़ब, किये की ओ हमर झाजीक जिनाय हराम कए देने अछि। ओ एखने सँ नेबोक जड़िमे जा कए बैसि गेलाह।
देखते-देखते राति सभ केँ अपन कोरमे ल लेलक। पंडीतैन धरफड़ाएले उठलीह, अपन कपड़ा उतारलन्हि, माथ झुका कालि मैया केँ प्रणाम क कए विनती केलन्हि जे हे मैया हमर पतिक रक्षा करिहैथ। आ ओ चलि देल्न्हि नेबो तोड़ए लेल।
पंडीतैन जहिना नेबो गाछ तर पहुँचलीह सुनील बाबु भरि-पाँज हुनका पकड़ि लेलखिन आ मूह दबेने दलान दिस चलि देलन्हि। ताबे धरी पंडीजी हाथ मे लालटेन लेने दौगल अएलाह। आ पंडीजी बाजलाह- सुनील बाबु, सुनील बाबु रुकू, रुकू, ई कियो आर नञि अहींक बहिन छलीह।
ई सुनिते सुनील बाबु भोर होए के इन्तजारो नञि केलन्हि, तखने भागलाह अपन गामक दिस। एम्हर पंडीतैन पंडीजी सँ लिपटि केँ कलपि-कलपि क कानए लगलीह आ कहलखिन- नाथ अहाँ हमरा संग एहेन मजाक किये केलहुँ।
➥ मैथिली में और किस्सा पढ़ैय के लेल क्लिक करू।
(Read all latest Maithili News, Maithili Stories News Headlines in Maithili and Stay updated with Maithili Samachar)